qundao/data-zh-poetry huggingface dataset:
偈頌一百三十六首·其一一四
作者：釋惟一
朝代：宋

辛未元正有則語，大地無人知落處。
屋角山禽破曉啼，爲人一一從頭舉。
歲旦無風，甲子不雨。
偈頌一百三十六首·其一三一
作者：釋惟一
朝代：宋

秋風清，秋月白，秋水共長天一色。
不是心外境，亦非目前法。
可中一見便知歸，平步廣寒攀桂枝。
偈頌一百三十六首·其一三五
作者：釋惟一
朝代：宋

去秋雙峨摧，今夏芝巖墜。
松江松慘然，花嶼花流涕。
惟有長空孤月圓，東西分照兩無偏。
偈頌一百三十六首·其一二
作者：釋惟一
朝代：宋

皎潔中秋月，清光處處同。
是人皆照破，無水不形容。
圓滿纖塵浄，婆娑桂影重。
古今爭賞翫，誰到廣寒宮。
偈頌一百三十六首·其一二〇
作者：釋惟一
朝代：宋

函蓋乾坤句，隨波逐浪句，截斷衆流句，三句盡在此。
不多一字，不少一字。
衆眼難瞞，分明舉似。
偈頌一百三十六首·其一二二
作者：釋惟一
朝代：宋

走盡四天下，只在一塵中。
不離一塵中，周遍四天下。
不是神通，亦非力假。
有人知得著落，許你入妙喜世界，是不動如來。
其或未然，一任鑽龜打瓦。
偈頌一百三十六首·其一二五
作者：釋惟一
朝代：宋

仲春漸暖，是處花開。
夭桃烘日暈生臉，紅杏吟風笑滿腮。
是今彌勒，是古如來，一一分身不用猜。
有人一見便見，敢保老兄未徹。
即色即聲求不可，離聲離色覓猶乖。
偈頌一百三十六首·其一二八
作者：釋惟一
朝代：宋

謂吾滅度，未免落斷見。
謂吾不滅度，未免落常見。
二見俱遣除，十方佛皆現。
偈頌一百三十六首·其一二六
作者：釋惟一
朝代：宋

去時元只空雙手，歸日依前雙手空。
底事兩肩擔不起，打開畐塞滿玲瓏。
姑蘇明月，苕霅清風。
偈頌一百三十六首·其一五
作者：釋惟一
朝代：宋

可祖齊腰立雪，長慶坐破蒲團。
一人鐵壁覷要透，一人滄海瀝須乾。
鐵壁透，滄海乾，出禮三拜依位立，捲起簾來天下寬。
堪悲堪笑，何易何難。
信道梅花香撲鼻，須是徹骨一番寒。
偈頌一百三十六首·其一八
作者：釋惟一
朝代：宋

楊岐三脚馿，虎丘睡虎子。
毛色既一同，蹄爪亦相似。
偈頌一百三十六首·其一六
作者：釋惟一
朝代：宋

羅綺叢中，笙歌社裏。
燈明如來，放光現瑞。
偈頌一百三十六首·其一四
作者：釋惟一
朝代：宋

虎溪冰瑩長空月，鳳嶺松吟後夜風。
堪笑堪悲翁老子，儼然不改舊時容。
偈頌一百三十六首·其七七
作者：釋惟一
朝代：宋

意句俱到，不入深村入荒草。
意句不到，珊瑚樹林日杲杲。
只如一言道盡，意況不及時如何。
到江吳地盡，隔岸越山多。
偈頌一百三十六首·其七三
作者：釋惟一
朝代：宋

一明一切明，一了一切了。
道無不是無，道有元非有。
毗婆尸佛早留心，直至如今不得妙。
偈頌一百三十六首·其七九
作者：釋惟一
朝代：宋

雅愛中秋月，多情似故人。
在天何皎皎，照我更頻頻。
圓影隨流水，清光絕點塵。
孤高攀不及，覿面最相親。
偈頌一百三十六首·其七五
作者：釋惟一
朝代：宋

摩耶昔産一塊鐵，無可名之名悉達。
擬鑄金軀鑄不成，無端鑄成一大錯。
錯錯，至今累我東土人，年年轉洗轉埃塵。
偈頌一百三十六首·其七六
作者：釋惟一
朝代：宋

一結一切結，一解一切解。
結解兩忘，通身瀟灑。
絕瀟灑，脫羅籠。
巨魚縱大壑，一雁入高空。
偈頌一百三十六首·其三
作者：釋惟一
朝代：宋

夜夜明星現，有眼誰不見。
此夜老瞿曇，却被明星轉。
直至而今雙眼花，無瑕白玉自生瑕。
偈頌一百三十六首·其三三
作者：釋惟一
朝代：宋

山前一片閑田地，無意求之却宛然。
幾許風光都買盡，不曾費著一文錢。
偈頌一百三十六首·其三九
作者：釋惟一
朝代：宋

去從閙市紅塵去，歸向白雲深處歸。
因甚更無迎與送，去來寸步不曾移。
偈頌一百三十六首·其三二
作者：釋惟一
朝代：宋

開門待知識，知識喜來過，兩兩不成雙，一一無回互。
共卧不共床，同行不同步。
昭然在目前，目前不可覩。
雖則不可覩，我獨知其故。
聖容菩薩來西天，盧仙夏人在東土。
偈頌一百三十六首·其三五
作者：釋惟一
朝代：宋

昨從天上去，元不離地下。
今歸地下來，亦不離天上。
上下無間，來去無差。
天河秋一雁，砧杵夜千家。
偈頌一百三十六首·其三六
作者：釋惟一
朝代：宋

六年雪嶺竟無成，練得身形似鶴形。
盡謂見明星悟道，何曾悟道見明星。
入山何富，出山何貧，知心能幾人。
偈頌一百三十六首·其九二
作者：釋惟一
朝代：宋

佛滅二千有餘載，五逆兒孫渾不採。
一夜雷轟雨霶霈，諸天亦爲之尀耐。
偈頌一百三十六首·其九四
作者：釋惟一
朝代：宋

吾心似秋月，秋月似吾心。
雙照纖塵浄，俱清萬籟沉。
十分明又白，一樣古猶今。
不是寒山子，何人解此吟。
偈頌一百三十六首·其二三
作者：釋惟一
朝代：宋

惠力大寶藏，日轉萬億匝。
一日萬億匝，千日千萬億。
願以轉輪數，仰祝天子壽。
惟願天子壽，復倍轉輪數。
繁開玉葉茂金枝，永與法輪無盡時。
偈頌一百三十六首·其二二
作者：釋惟一
朝代：宋

不如隨分納些些，何處青山不是家。
玉笛橫吹皇化裏，風前清韻徹天涯。
偈頌一百三十六首·其二六
作者：釋惟一
朝代：宋

今朝結制，號令宜先。
三章約法，普示人天。
身不可妄動，亦不可塊然。
口不可妄開，亦不可默然。
意不可妄舉，亦不可罔然。
依如是行如是住，圓覺伽藍常現前。
偈頌一百三十六首·其二四
作者：釋惟一
朝代：宋

翠柳堤邊舞，黄鶑樹上鳴。
瞿曇真實相，歷歷在而今。
誰言入滅向雙林。
偈頌一百三十六首·其五九
作者：釋惟一
朝代：宋

經誦三千部，曹溪一句忘。
塵塵皆寶所，處處是家鄉。
雲浄天如洗，潭清月愈光。
須知遠煙浪，別有好商量。
偈頌一百三十六首·其五八
作者：釋惟一
朝代：宋

一著高一著，一步闊一步，墮在平常。
一著亞一著，一步却一步，失在巇嶮。
二俱不涉，七達八通。
龍袖拂開全體現，象王行處絕狐蹤。
偈頌一百三十六首·其八
作者：釋惟一
朝代：宋

微雨潤枯荄，嚴風攪林木。
梅唇已破香，柳眼眠未足。
塵世競奔忙，光景相追逐。
林間無事人，好唱雲門曲。
今朝臘月二十五，明朝臘月二十六。
偈頌一百三十六首·其八一
作者：釋惟一
朝代：宋

六年雪嶺幾番雪，不是今番徹骨寒。
半夜三更禁不得，無端北斗面南看。
瞿曇瞿曇，開得眼來天大曉，不知紅日已三竿。
偈頌一百三十六首·其八二
作者：釋惟一
朝代：宋

琢雪雕冰，攢花簇錦。
鄰義昭昭，友義烱烱。
扶人上樹，推人下井。
劫石可消，此恨難殞。
偈頌一百三十六首·其八八
作者：釋惟一
朝代：宋

今朝臘月二十五，明朝臘月二十六。
風前唱起仰山歌，人皆道是雲門曲。
偈頌一百三十六首·其六七
作者：釋惟一
朝代：宋

今朝結制，制如何結。
內不放出，外不放入。
壁立千仞，千仞壁立。
偈頌一百三十六首·其六九
作者：釋惟一
朝代：宋

德山推倒，雲門打殺。
黄蘗燒香，殷人以柏。
偈頌一百三十六首·其六五
作者：釋惟一
朝代：宋

諸佛不出世，亦無有涅槃。
年年二月半，枉自銜悲酸。
此意只今誰共委，令人拍碎玉欄干。
偈頌一百三十六首·其六八
作者：釋惟一
朝代：宋

宗通說通，抹過西東。
無兩舌頭，有雙箭鋒。
因甚如此，閩蜀同風。
偈頌一百三十六首·其六六
作者：釋惟一
朝代：宋

此事沒誵訛，人人不柰何。
柰何不得處，合眼跳黄河。
跳得後如何，元來佛法苦無多。
偈頌一百三十六首·其六四
作者：釋惟一
朝代：宋

百丈開田說大義，究竟寧免費脚手。
松溪修田無可說，擊皷陞堂但良久。
知事頭首俱歡顔，見者聞者皆失笑。
好篇大義，一字不少。
偈頌一百三十六首·其四
作者：釋惟一
朝代：宋

和暖上元天氣，是處笙歌動地。
瑞巖無可設施，隨分放燈一二。
偈頌一百三十六首·其四一
作者：釋惟一
朝代：宋

五五午時書，妖邪盡掃除。
一堂風悄悄，千古意如如。
蒲飲先春雪，糭餐明月珠。
舌頭如具眼，醉飽樂無餘。
偈頌一百三十六首·其四三
作者：釋惟一
朝代：宋

白雲巖上月，太平松下影。
深夜秋風生，都成一片境。
偈頌一百三十六首·其四九
作者：釋惟一
朝代：宋

諸人不是不將來，老僧不是不分付。
將來既是分明，分付亦非莽鹵。
偈頌一百三十六首·其四二
作者：釋惟一
朝代：宋

一月在天，影含衆水。
只如雙劍峰頭月，何似芙蓉溪上月。
芙蓉溪上月，何似泐潭潭底月。
若道同，東西各一涯，若道別，天無第二月。
偈頌一百三十六首·其四五
作者：釋惟一
朝代：宋

瞿曇未解這一著，雪嶺六年空卜度。
不知眼病見空花，認作明星一何錯。
自累猶可，更累兒孫。
珊瑚枕上兩行淚，半是思君半恨君。
偈頌一百三十六首·其四六
作者：釋惟一
朝代：宋

歲盡年窮，多少人脚忙手亂，惟有寶峰恬然不管。
來年更有新條在，惱亂春風卒未休。
偈頌四首·其一
作者：釋惟一
朝代：宋

臘月盡是歲除夜，明朝又是正月一。
年去年來無盡期，拄杖依前烏律律。
偈頌四首·其三
作者：釋惟一
朝代：宋

今歲今宵盡，日日日從東畔出。
明年明日來，朝朝雞向五更啼。
偈頌四首·其二
作者：釋惟一
朝代：宋

叔季精神元似舊，慧慈面目只如新。
來年年是去年年，今日日同明日日。
傳上人之吳
作者：釋惟一
朝代：宋

達磨西來有底傳，賺人掘地覓青天。
況今楓落吳江冷，去去休容易泊船。
刀鑷黄陳二生·其一
作者：釋惟一
朝代：宋

手持刀鑷謁桑門，叉手擎拳笑語溫。
且說工夫精妙處，斷然毫髮不容存。
刀鑷黄陳二生·其二
作者：釋惟一
朝代：宋

雙手乖如雙眼乖，等閑浄出頂門埃。
幾多鐵額銅頭漢，總被渠儂按過來。
南窗
作者：釋惟一
朝代：宋

百一十城煙水外，玲瓏八面自天開。
等閑坐斷東西北，無限薰風拂拂來。
危峰
作者：釋惟一
朝代：宋

似側如欹杳靄間，冰稜劍刃不多爭。
可中不是通玄頂，切莫粗心向上行。
古堂
作者：釋惟一
朝代：宋

過去威音佛已前，向虛空裏架榱椽。
至今景定年之二，往却門風尚儼然。
可山
作者：釋惟一
朝代：宋

三拜起來依位立，孤高不與衆峰齊。
自從得髓歸來後，便見乾坤宇宙低。
吉州圓上人之浙
作者：釋惟一
朝代：宋

廬陵米價沒誵訛，半說低兮半說高。
此話要圓緘却口，聽他江浙閙嘈嘈。
坦翁
作者：釋惟一
朝代：宋

山未爲高水未深，賤非泥土貴非金。
自來一種平懷看，到老何曾有二心。
定翁
作者：釋惟一
朝代：宋

日用千差萬別中，如如不動等虛空。
春妍秋靖幾更變，此老何曾改舊容。
寄天寧雪庭
作者：釋惟一
朝代：宋

一本凌霄秋後瓜，遲遲九月裏開花。
霜前結子須彌大，壓倒東西浙五家。
寄雪竇希叟
作者：釋惟一
朝代：宋

舌本瀾翻千丈雪，眼青錦鏡一壺冰。
瞎馿種草有如此，滅却凌霄正續燈。
將赴雪峰示圭上人
作者：釋惟一
朝代：宋

上人辭我去行脚，我亦早晚行脚去。
天涯海角或重逢，鉢飯莖虀又相聚。
自笑年登六十七，眼昏耳聵脚無力。
觸事無能只面牆，百千追悔有何益。
少壯學道宜加鞭，危亡不顧勇直前。
如一人與萬人敵，破堅挫銳成萬全。
放牛歸馬群務息，好是太平無事日。
塞北歸鴻截霧飛，江南野水連天碧。
對月了殘經贊
作者：釋惟一
朝代：宋

古教只知遮老眼，銀蟾不覺上孤峰。
看來看到無看處，光境俱忘一卷終。
小師惠彰請贊
作者：釋惟一
朝代：宋

顧我遊世間，如雲在天上。
任緣而去住，不作去住想。
南北信所之，東西無定向。
爲人少方便，動便攔腮掌。
恁地去離泥水底本師，如何却喚作環溪和尚。
小師惠林師孫法濟請贊
作者：釋惟一
朝代：宋

齒豁頭童，眼昏耳聾。
不忘所嗜乾屎橛，未忍輕拋栗棘蓬。
以此踞叢林，以此濟貧窮。
只緣真實不脫空，故得孝子慈孫寫真而繪容。
布袋贊
作者：釋惟一
朝代：宋

逢人乞一文，袋裏敵國富。
不是下生遲，嫌佛不肯做。
廛中佛事
作者：釋惟一
朝代：宋

幾回走巷復穿衢，貨賣南方鎮海珠。
一栲栳都傾出了，不知酬價有人無。
懶牛
作者：釋惟一
朝代：宋

鼻繩拽脫了無拘，慵有餘兮頑有餘。
芳草滿前渾不顧，眠雲卧月只如如。
暫到
作者：釋惟一
朝代：宋

騎鯨捉月莫辭勞，海角天涯打一遭。
後夜再三撈摝得，碧天雲靜一輪高。
月浦
作者：釋惟一
朝代：宋

孤明歷歷曲彎彎，色與蘆花彷彿間。
多是滿船空載去，幾人親得見珠還。
月華崧上人之杭
作者：釋惟一
朝代：宋

月華如水夜沉沉，一曲簫韻韻更清。
曲罷莫言無覓處，西湖後夜轉堪聽。
朝陽穿破衲贊
作者：釋惟一
朝代：宋

一條屈曲無絲線，半寸攀拳穴鼻針。
補得完全成一片，舉頭紅日到天心。
松風度曲
作者：釋惟一
朝代：宋

大夫噫氣撼青冥，餘韻蕭騷入戶庭。
遞到高山流水意，不知誰解眼中聽。
物外生涯
作者：釋惟一
朝代：宋

三十餘年海上遊，未曾容易下金鈎。
等閑拋擲絲綸處，蝦蟹魚龍一網收。
瓊上人之杭
作者：釋惟一
朝代：宋

懷抱瓊瑶一段奇，通身富貴少人知。
四藤擊碎還收拾，攤向皇都賣與誰。
看石田語
作者：釋惟一
朝代：宋

語言硬浄如生鐵，眼目高明爍太陽。
今日江湖無此作，令人三嘆憶平羌。
禪人請贊
作者：釋惟一
朝代：宋

赤土畫簸箕，冬瓜作碓嘴。
舂碎鐵蒺藜，簸出長粳米。
不須淘汰，不須炊飽，盡世人人不知。
禮疎山塔·其一
作者：釋惟一
朝代：宋

造塔當年事，喧傳直至今。
示人千古意，與匠兩三金。
不得羅山語，誰知矮叔心。
瓣香來作禮，肯顧白雲深。
禮疎山塔·其二
作者：釋惟一
朝代：宋

江橫一練平，山色四時青。
水足柴猶富，人多爨不停。
無絃猶自韻，有耳幾曾聽。
槁矣齊簷柏，頻看涕忽零。
荷露跳珠
作者：釋惟一
朝代：宋

優曇初現葉團團，錯落明璣走碧盤。
沆瀣莫將魚目比，看時容易覓時難。
虛舟
作者：釋惟一
朝代：宋

內亦空兮外亦空，不施櫓棹不張蓬。
聽它東去又西去，誰管漫天鼓黑風。
見侍者乞語爲入道蹊徑
作者：釋惟一
朝代：宋

入道蹊徑無蹊徑，日用現行何不省。
和南問訊已乖張，應對賓朋曾不隠。
同盂共飯況三年，話破那知萬萬千。
今日炷香重覓語，許時聚首成徒然。
老僧更不能忉怛，痛掌寧辭當面搭。
從教負痛走出門，呼天怨駡齒沒舌禿口未合。
送僧遊南嶽
作者：釋惟一
朝代：宋

一口盡吞三世佛，近來出世佛猶多。
爲吾問訊老思大，底事不能開口何。
送孚藏主歸江西
作者：釋惟一
朝代：宋

雲卧胸中蟠萬卷，舌端筆端皆具眼。
評今論古知幾何，寥寥百年骨不冷。
有孫挺特尤掀騰，富有藴藉如弗能。
韜光鏟彩事枯硬，不學乃翁牽葛藤。
壁立萬仞出一語，佛祖應無啟口處。
有時一默淵且深，盡大地人難指注。
脚尖踢倒凌霄峰，揮劍活屠潭底龍。
三條椽下四世界，破蒲團邊兜率宮。
秋風忽起故山興，歸本無歸語何剩。
江湖斫額應望君，莫作秤鎚落深井。
送曇知客歸感山
作者：釋惟一
朝代：宋

嬾向人前送又迎，飄然去路一身輕。
到家有問到家句，雨過瀟湘秋月明。
達磨贊
作者：釋惟一
朝代：宋

西來十萬里，北渡一莖蘆。
剛道來傳法，還曾傳得無。
野航
作者：釋惟一
朝代：宋

遠泛飄然一葦輕，水天上下鏡無塵。
自從碧眼胡歸後，著脚那知是甚人。
鏡空
作者：釋惟一
朝代：宋

團團荷葉不相似，豁豁大虛難比倫。
箇裏洞然無一物，擬於何處拂埃塵。
雁蕩山
作者：釋惟一
朝代：宋

四海名山曾過目，就中此景難圖錄。
山前向見白頭翁，自道一生看不足。
雪峰化士請贊
作者：釋惟一
朝代：宋

藞藞苴苴，瀟瀟灑灑。
嚴冷時溫若陽春，褊急處寬踰大海。
纔開口，平日說。
脫空却嫌人，無事謗般若。
有時突出一句鄉談，佛也不能覷他縫罅。
從來閩蜀本同風，相逢自有知音者。
雪峰真覺祖師贊
作者：釋惟一
朝代：宋

弄出鱉鼻蛇，彈起廣陵曲。
清韻難可掩，毒氣不可觸。
瞻之不足聽不足，千古萬古福城福。
頌古三十六首·其一
作者：釋惟一
朝代：宋

劫初鑄就毗盧印，古篆雕蟲尚宛然。
堪笑堪悲人不識，却嫌字畫不完全。
頌古三十六首·其一七
作者：釋惟一
朝代：宋

萬法不爲侶，一口吸西江。
玉磬纔槌動，金鐘應手撞。
三三元是九，兩兩不成雙。
此意憑誰委，令人憶老龐。
頌古三十六首·其一三
作者：釋惟一
朝代：宋

自己將來更問誰，須彌還更戴須彌。
九峰末上能行令，免得重重涉水泥。
頌古三十六首·其一九
作者：釋惟一
朝代：宋

真覺祖師展兩手，雲門一舉四十九。
空王殿已峭巍巍，千古萬古猶仍舊。
頌古三十六首·其一五
作者：釋惟一
朝代：宋

金毛獅子奮全威，百億毛頭獅子兒。
不是飲光槌不舉，惜伊無地可埋屍。
頌古三十六首·其一八
作者：釋惟一
朝代：宋

無位真人活鱍鱍，赤肉團上爲窠窟。
縱橫妙用可憐生，七出八沒難捉摸。
推不去，挽不住，擬議尋思無覓處。
無覓處，在這裏，握則一拳，開則五指。
頌古三十六首·其一六
作者：釋惟一
朝代：宋

龐公幸是一家人，藥嶠何須禮過勤。
只爲禮繁偏致亂，那堪雪也落紛紛。
頌古三十六首·其一四
作者：釋惟一
朝代：宋

白雲鼓起沒絃琴，一曲冬來意甚深。
清韻至今猶未泯，江南江北少知音。
頌古三十六首·其七
作者：釋惟一
朝代：宋

不落宮商太古音，無勞絃上發清聲。
高山流水有餘意，除却子期誰解聽。
頌古三十六首·其三〇
作者：釋惟一
朝代：宋

溈嶠冬天轟霹靂，仰山夏月降嚴霜。
鐵鎚兩箇都無孔，打就乾坤自廝當。
頌古三十六首·其三三
作者：釋惟一
朝代：宋

電光石火箭鋒機，父倒行兮子逆施。
力敵勢均難辨別，一雙無孔鐵門槌。
頌古三十六首·其三二
作者：釋惟一
朝代：宋

水中鹽味渾相似，色裏膠青不較多。
暗不謂無明不有，看時不見轉誵訛。
沒誵訛，太平何必動干戈。
頌古三十六首·其三五
作者：釋惟一
朝代：宋

將鋤打地自拋屙，怎柰熏天臭氣何。
老倒蘗山禁不得，却將伊頂再三摩。
頌古三十六首·其三四
作者：釋惟一
朝代：宋

烏飛兔走晝還夜，臘盡春回年復年。
無盡無窮窮盡處，東村王老夜燒錢。
頌古三十六首·其二
作者：釋惟一
朝代：宋

荷盡已無擎雨蓋，菊殘猶有傲霜枝。
一年好景君須記，正是橙黄橘綠時。
頌古三十六首·其二〇
作者：釋惟一
朝代：宋

老倒趙州無本據，翻手爲雲覆手雨，覿面當機不覆藏，往往少人知落處。
知落處，是甚閑家具。
頌古三十六首·其二一
作者：釋惟一
朝代：宋

烏藤約住未爲過，禪板焚來也是閑。
最苦河南與河北，雷轟一喝誑癡頑。
頌古三十六首·其二七
作者：釋惟一
朝代：宋

來去客情千樣別，高低主禮一般施。
相逢不飲空歸去，明月清風也笑伊。
頌古三十六首·其二三
作者：釋惟一
朝代：宋

蘗山養子忒婆心，斫了摩挲不憚勤。
悖逆兒郎渾不顧，钁頭掣得氣凌雲。
頌古三十六首·其二九
作者：釋惟一
朝代：宋

縱火燒山臘月時，衲衣下事爲全提。
幾多撥草瞻風底，燎盡眉毛總不知。
頌古三十六首·其二二
作者：釋惟一
朝代：宋

武帝求僊不得僊，王喬端坐却升天。
有心用處還應錯，無意求時又宛然。
頌古三十六首·其二五
作者：釋惟一
朝代：宋

曹溪門下南來燕，終日呢喃話祖翁。
話盡離微人不會，不如養羽候秋風。
頌古三十六首·其二八
作者：釋惟一
朝代：宋

風性無周無不周，手中扇子等閑摇。
風前吹起無根樹，不作桑條作柳條。
頌古三十六首·其二六
作者：釋惟一
朝代：宋

雪覆千山未厭多，孤峰不白意如何。
單單突出千峰外，似異還同永不麽。
頌古三十六首·其二四
作者：釋惟一
朝代：宋

雪裏垂絲古釣臺，錦鱗拂拂上釣來。
船頭撥轉歸何處，又向蘆花深處挨。
頌古三十六首·其五
作者：釋惟一
朝代：宋

鷓鴣啼處百花香，劫外風光不覆藏。
往往遊人多蹉過，却從上苑探羣芳。
頌古三十六首·其六
作者：釋惟一
朝代：宋

不堪提掇死貓頭，日炙風吹臭未休。
底事罕逢人著價，只緣貴重世無儔。
頌古三十六首·其四
作者：釋惟一
朝代：宋

無寒暑處報君知，不離寒時與熱時。
熱則乘凉寒向火，不須回避不須疑。
題群牧圖
作者：釋惟一
朝代：宋

雨過桃林草正肥，休征牧放恰相宜。
擎頭戴角群然樂，喜見太平無事時。
題草蟲圖
作者：釋惟一
朝代：宋

長莖短莖芳草翠，東個西個秋蟲寒。
平白祖翁田一片，時人莫作畫圖看。
颂古三十六首·其十一
作者：釋惟一
朝代：宋
体裁：偈颂

即心是佛，砒霜狼毒。起死回生，不消一服。
風幡亮上人游浙
作者：釋惟一
朝代：宋

動在風幡動在心，集雲棒下已分明。
而今百越三吳去，肯聽它家熱碗鳴。
魚籃贊
作者：釋惟一
朝代：宋

鱍喇籃中活錦鱗，風前提起不辭頻。
幾回繞盡長沙市，賣與買人無買人。
讀法界觀
作者：釋惟久
朝代：宋

物我元無二，森羅鏡象同。
明明超主伴，了了徹真空。
一體含多法，交參帝網中。
重重無盡意，動靜悉圓通。
讚死心禪師偈·其一
作者：釋惟久
朝代：宋

韶陽死心，靈源甚深。
耳中見色，眼裏聞聲。
凡明聖昧，後富前貧。
利生濟物，點鐵成金。
丹青徒狀，非古非今。
讚死心禪師偈·其二
作者：釋惟久
朝代：宋

死心非真，真非死心。
虛空無狀，妙有無形。
絕後再蘇，親見死心。
送南浦明公歸日本
作者：釋惟俊
朝代：宋

空手東來已十霜，依然空首□回檣。
明明一片祖師意，莫作唐朝事舉揚。
呈覺印禪師偈
作者：釋惟尚
朝代：宋

須是南泉第一機，不知不覺驀頭錐。
覿面若無青白眼，還如𮭗𮭗守空池。
次韻答張無垢居士
作者：釋惟尚
朝代：宋

從來高價莫饒伊，百戰場中奮兩眉。
奪角衝關群會也，叢林誰敢更相欺。
離黄龍有作
作者：釋惟尚
朝代：宋

大袖長拖出祖關，蛟龍戰罷海濤閑。
寄言白首參玄者，休把虛空側點斑。
涵虛沼
作者：釋惟嶽
朝代：宋

碧虛涵沼沼涵虛，虛沼員同絕欠餘。
夜月麗虛知是影，更誰臨沼照蟾蜍。
神移泉
作者：釋惟嶽
朝代：宋

巖頭瀑布瀉寒烟，井底澄清浸月圓。
性水真空周法界，神從何處更移泉。
句
作者：釋惟慎
朝代：宋

敢言知己少，性本類孤雲。
山中作
作者：釋惟政
朝代：宋

橋上山萬重，橋下水千里。
惟有白鷺鷥，見我常來此。
自題像
作者：釋惟政
朝代：宋

貌古形疏倚杖蔾，分明畫出須菩提。
解空不許離聲色，似聽孤猨月下啼。
辭侍郎蔣公讌客見招
作者：釋惟政
朝代：宋

昨日曾將今日期，出門倚杖又思惟。
爲僧只合居巖谷，國土筵中甚不宜。
送僧偈
作者：釋惟政
朝代：宋

山中何所有，嶺上多白雲。
祇可自怡悅，不堪持贈君。
出山至中塗寄永安禪師
作者：釋惟晤
朝代：宋

松行未盡却回頭，寒雨霶沱已漸收。
望海閣邊雲繚繞，行春橋下水奔流。
山庵驟別高譚遠，城寺將歸滿面羞。
須效著書同護法，悠悠人事漫拘囚。
同
作者：釋惟晤
朝代：宋

澗泉吾所好，山舍寂無喧。
春脈生雲底，夜聲來枕前。
風休不動竹，月上未嗁猿。
石上鳴逾急，泠然清夢魂。
將訪永安東山禪師先寄
作者：釋惟晤
朝代：宋

庵在千株松桂下，更無塵事到夫君。
高蹤罕過呼猿澗，靜思唯看抱石雲。
日暮坐間禽影集，雪晴岸畔路形分。
揚雄約我須投宿，月裏禪餘怯論文。
次韻和酬
作者：釋惟晤
朝代：宋

今日追懷昨日游，二君乘興似奔流。
遠尋幽壑行拖屐，累到深雲卧枕邱。
崖竹蕭疏晴影亂，塢梅零落晚香收。
會須重訪藤州老，更約高才沈隱侯。
次韻和酬
作者：釋惟晤
朝代：宋

天寒雨細日將暮，泥滑誰禁策馬還。
砂穴吐泉鳴決決，竹叢歸鳥語關關。
聊睎謝客須穿屐，莫羨支公獨買山。
方外論交情未淺，願陪投老白雲閒。
次韻和酬
作者：釋惟晤
朝代：宋

平昔詩禪友契深，更來人外事幽尋。
雨餘澗壑流寒響，歲晏檉杉老翠陰。
袒跣不妨陶令醉，風流多效洛生吟。
山翁解榻延清賞，未放前賢勝竹林。
次韻和酬
作者：釋惟晤
朝代：宋

戰退睡魔重酌茗，再披文卷眩生花。
喜逢長夜身雖健，勉和新詩興未佳。
風細猿聲清似梵，月明杉影密如麻。
臘寒燈炷飛蛾滅，何必殷勤護薄紗。
次韻和酬
作者：釋惟晤
朝代：宋

掃携綠野村邊去，累日青山曠世機。
惜向永安蘭若別，還經靈隱渡頭歸。
雲峰積雪迷樵徑，石罅新泉濺客衣。
詩會未由陪帝戚，心隨雲鳥入城飛。
次韻和酬
作者：釋惟晤
朝代：宋

撥雲過得南隴去，流水激濺一澗長。
盤石誰堆補缺岸，老松自倒成危梁。
沙禽呼雌頻叫噪，山藥吐色常芬芳。
臘去春歸山愈好，喜君共無塵事忙。
次韻和酬
作者：釋惟晤
朝代：宋

曉過翻經臺下寺，與君同謁祖師堂。
庭前紫桂葉頻脫，石上紅梅花正香。
出洞陰雲分遠影，挂松寒日漏清光。
謝公勸飯須無讓，不許非時薦茗湯。
次韻和酬
作者：釋惟晤
朝代：宋

燈火青熒雲塢寺，清猿叫斷有餘音。
檻梅雪白春風近，山雨盆傾澗水深。
背世跡憐高鳥跡，結交心契老松心。
酬君秀句無新語，徒攪詩腸徹曙吟。
次韻和酬
作者：釋惟晤
朝代：宋

白雲蒼海一重重，傍舍遥聞隔塢鐘。
月上更無人語鬧，雪深空認虎行蹤。
詩書共喜燈前論，茗果翻疑夢裏逢。
脫屣高譚無限樂，熅鑪寒擁日高舂。
次韻和酬
作者：釋惟晤
朝代：宋

興高未肯輟清詩，捨轎重扶櫛栗枝。
松柏青肥春雨洗，煙雲輕健澗風吹。
樵歸後塢連聲唱，鹿過前溪失隊悲。
莫道還家甘寂默，陶潜自有五男兒。
次韻和酬
作者：釋惟晤
朝代：宋

雨洗羣山秀色分，一笻雙屐到松門。
天邊雲散爭歸洞，島外樵還各占村。
久著青袍心已厭，相看白首事休論。
請君細問黄梅老，當信禪河別有源。
次韻奉和
作者：釋惟晤
朝代：宋

白髮東山老，青林西塢歸。
聽猿時駐錫，厲水自褰衣。
高論才難敵，孤蹤行亦稀。
慚君寄樵采，佳句出巖扉。
次韻奉和
作者：釋惟晤
朝代：宋

道安獨繼襄陽踵，詩好慵窺霅晝評。
竹屋數間經幾載，草衣三事傲平生。
縱陪林下收孤迹，難學人間走大名。
燈火已殘譚未倦，曉風斜雨打窗聲。
次韻奉酬
作者：釋惟晤
朝代：宋

杜門誰復念吾曹，老畏春寒擁毳袍。
懶慢從來徒自笑，唱酬今更怯君高。
曾無道譽喧喧播，厭把肝脾苦苦勞。
佳句忽來催野句，譬將凡果偪仙桃。
錢湖草堂次仲靈韻
作者：釋惟晤
朝代：宋

雪滿西山春未歸，泉聲凍咽鳥聲稀。
靜觀眼境人間渺，驅逐詩魔天外飛。
一飽每將松作飯，大寒重換紙爲衣。
我憐詩是君家事，更約論心極細微。
偈九首·其一
作者：釋惟清
朝代：宋

浮雲散盡狂波止，天上玉蟾水底圓。
皎潔迥然通湛寂，此時消息若爲傳。
偈九首·其三
作者：釋惟清
朝代：宋

古佛不到處，諸人共用。
諸人不到處，古佛同參。
同參共用如何顯，種田博飯機非淺。
因思昔日老師言，三界本無何用免。
偈九首·其九
作者：釋惟清
朝代：宋

衲僧照徹千差眼，緇素淺深毫髮分。
分處莫非全正令，法王那得獨稱尊。
偈九首·其二
作者：釋惟清
朝代：宋

時時是好時，日日是好日。
烏兔體全身，靈機何處覓。
今朝看見昨朝人，依舊眼睛光似漆。
偈九首·其五
作者：釋惟清
朝代：宋

天機藏不得，花笑鳥啼時。
不待重拈出，當人合自知。
偈九首·其四
作者：釋惟清
朝代：宋

江月照，松風吹，永夜清宵更是誰。
霧露雲霞遮不得，箇中猶道不如歸。
復何歸，荷葉團團團似鏡，菱角尖尖尖似錐。
辭無盡居士
作者：釋惟清
朝代：宋

無地無錐徹骨貧，利生深愧乏餘珍。
廛中大施門難啟，乞與青山養病身。
勸徒銘
作者：釋惟照
朝代：宋

身心無拘，動寂無知。
如大死人，無倚無依。
無拘者寬，無知者安。
無內無外，無定無觀。
無適無莫，無造無作。
無去無來，無好無惡。
一道清虛，萬法如如。
愚極成智，智極成愚。
超諸數量，孰云比況。
淨盡不留，無法可尚。
識不可識，智不可知。
誰家之子，兀然巍巍。
巍巍不存，根塵穎脫。
如憨如癡，落落魄魄。
不惜口業，爲了說破。
笑殺闍梨，山僧罪過。
和陸元鈞頌四首·其一
作者：釋惟照
朝代：宋

芙蓉已入雙林寂，掛角羚羊無氣息。
立關拔轉異中來，借問時人何處覓。
和陸元鈞頌四首·其三
作者：釋惟照
朝代：宋

千里客來何所遇，一念超然無去住。
全身放下火中蓮，誰能更爲無生路。
和陸元鈞頌四首·其二
作者：釋惟照
朝代：宋

山谷今傳佛祖衣，一回拈起一回疑。
豐干饒舌可知也，引得寒山不肯歸。
和陸元鈞頌四首·其四
作者：釋惟照
朝代：宋

夜堂人靜雨霏霏，潤澤焦枯總不知。
堪笑當年淨名老，對文殊語恰如癡。
和陸德先尚書歌
作者：釋惟照
朝代：宋

大道坦然兮殊不用功，殊不用功兮何必研窮。
豁虛離礙兮從空背空，不守自性兮雖同不同。
百無所依兮自西自東，照體獨立兮滿目清風。
廓落大度兮無不包容，全身異類兮觸處皆通。
自贊
作者：釋惟照
朝代：宋

自小來打硬，佛祖不奈何。
放藞苴住院，殃害殺禪和。
道行闡提道，歌唱闡提歌。
歡喜入地獄，誰管你閻羅。
自題肖像
作者：釋惟照
朝代：宋

雨洗淡紅桃萼嫩，風搖淺碧柳絲輕。
白雲影裏怪石露，流水光中枯木春。
頌古五首·其一
作者：釋惟照
朝代：宋

縮水酒越濃，負心人越窮。
鐵剛刀自利，不用苦磨礱。
草鞋頭戴今何在，我見牽來劈面舂。
頌古五首·其三
作者：釋惟照
朝代：宋

梨華一枝春带雨，金色頭陀笑不語。
龍宮海藏月明前，織女姮娥相對舞。
笑者笑，舞者舞。
十方無虛空，大地無寸土。
頌古五首·其二
作者：釋惟照
朝代：宋

小樹子，傍山栽，華從葉裏開。
枝高攀不得，和樹折將來。
頌古五首·其五
作者：釋惟照
朝代：宋

齋時一鉢飯，飯後一覺睡。
睡起去放尿，洗手成變異。
頌古五首·其四
作者：釋惟照
朝代：宋

千尺絲輪0直下垂，一波才動萬波隨。
江上晚來堪畫處，漁人披得一蓑歸。
頌古六首·其一
作者：釋惟照
朝代：宋

拂拭瑤琴月下彈，調高雪曲和還難。
五侯費盡平生志，從此詩書懶更看。
頌古六首·其三
作者：釋惟照
朝代：宋

甜瓜徹蒂甜，苦瓠連根苦。
拈起枕子時，新羅夜打鼓。
頌古六首·其二
作者：釋惟照
朝代：宋

一口吸盡西江水，鷓鴣啼在深花裏。
自有知音笑點頭，其來不入聾人耳。
頌古六首·其五
作者：釋惟照
朝代：宋

枯木堂中第一人，坐觀成敗枉精神。
可憐明一色邊事，直至而今沒眼筋。
頌古六首·其六
作者：釋惟照
朝代：宋

黯黯雲攢覆雪峰，青青趙老一雙瞳。
從前汗馬無人識，只要重論蓋代功。
頌古六首·其四
作者：釋惟照
朝代：宋

煙塵掃蕩將軍令，正勑流行宣德音。
公子只知歌既醉，夜深還被活生擒。
偈
作者：釋惟爽
朝代：宋

今朝六月旦，一年已過半。
奉報參玄人，識取娘生面。
娘生面，薦不薦。
鷺鷥飛入碧波中，抖擻一團銀繡線。
偈
作者：釋惟白
朝代：宋

過去已過去，未來且莫算。
正當現在事，今朝正月半。
明月正團圓，打鼓普請看。
偈
作者：釋惟簡
朝代：宋

莫離蓋纏，莫求佛祖。
去此二圖，以何依怙。
江淹夢筆，天龍見虎。
古老相傳，月不跨五。
絕句
作者：釋惟茂
朝代：宋

四面峰巒翠入雲，一溪流水漱山根。
老僧只恐山移去，日午先教掩寺門。
句
作者：釋惟謹
朝代：宋

滿徑露漙黄般若，戛簷風裊翠真如。
答崑山李明府
作者：釋惟謹
朝代：宋

殘雲微綠一簾深，風送弦歌出晝陰。
山近烟霞多變態，官清猿鶴亦歸心。
錦囊剩有新詩在，庭戶何妨茂草侵。
元亮曾爲蓮社客，許令飛舄遠相尋。
舟泊括蒼溪口
作者：釋惟謹
朝代：宋

茅店在山下，檥舟茅店邊。
鐘鳴何處寺，日落滿溪船。
欹枕雁初到，離家月又圓。
向來曾過此，夜泊石門前。
詩二首·其一
作者：釋惟謹
朝代：宋

年方十五去遊方，終日修行學道忙。
說我半生辛苦事，石人應下淚千行。
詩二首·其二
作者：釋惟謹
朝代：宋

看了青燈夢不成，東風混雪落寒聲。
半生客裏無窮恨，告訴梅花說到明。
題錢過庭梅花圖
作者：釋惟謹
朝代：宋

已把神傳畫譜，又看格在詩評。
月落難尋清夢，雪空乃見高情。
句·其一
作者：釋惟鳳
朝代：宋

草檄飛燕壘，降幡入漢營。
句·其三
作者：釋惟鳳
朝代：宋

寺近東溟日，山連北固春。
句·其二
作者：釋惟鳳
朝代：宋

岸盡吳山出，潮平越樹低。
句·其四
作者：釋惟鳳
朝代：宋

衆星隨手舉，萬物應心平。
姑射山詩題曾山人壁
作者：釋惟鳳
朝代：宋

東西望朔漠，姑射獨崔嵬。
一片兩片雲，終南太華來。
根繞黄河曲，影落清渭隈。
深澗飲渴虹，邃洞生秋雷。
古徑窮難盡，晴嵐撥不開。
海鵬飛上遲，邊風勁觸回。
傲隱非他古，依靈有奇才。
曾生心若何，猿聲終夜哀。
寄兆上人
作者：釋惟鳳
朝代：宋

久負中條約，深秋興若何。
白雲歸望遠，黄葉意空多。
靜臥侵仙掌，微吟隔楚波。
飛書答招隱，迢遞寄煙蘿。
寄劉處士
作者：釋惟鳳
朝代：宋

度月阻相尋，應爲苦雨吟。
井渾茶味失，地潤屐痕深。
鳥背長湖色，門間古樹陰。
想君慵更甚，華髪晝方簪。
寄希晝
作者：釋惟鳳
朝代：宋

關中吟鬢改，多事與心違。
客路逢人少，家書入關稀。
秋聲落晚木，夜魄透寒衣。
幾想林閑社，他年許共歸。
寄昭文館陳學士
作者：釋惟鳳
朝代：宋

秋深荒外客，獨上望京臺。
遠信未封去，新鴻又見來。
地寒邊樹短，天靜瘴雲開。
無限心相向，南宮臥錦才。
寄登封宰韓殿丞
作者：釋惟鳳
朝代：宋

前秋登閣晚，吟次見晴雲。
中嶽聳當縣，三年靜對君。
朱衣借客典，清俸買書分。
別後逢搖落，相思隔晉汾。
弔長禪師
作者：釋惟鳳
朝代：宋

霜鐘侵漏急，相弔曉悲濃。
海客傳遺偈，林僧寫病容。
漱泉流落葉，定石集鳴蛩。
回首雲門望，殘陽下遠峰。
留題河中柴給事望雲亭
作者：釋惟鳳
朝代：宋

郡閑思退隱，嘉致望雲秋。
舊客容誰訪，新詩許我留。
棋窗寒日短，琴幌夜燈幽。
青瑣無歸夢，期僧話沃洲。
秋燈
作者：釋惟鳳
朝代：宋

耿耿銷深暗，孤窗豈暫忘。
照回秋夢斷，靜引夜吟長。
病鼠驚空穴，寒螢聚缺牆。
鄰居還共惜，及物有餘光。
答宇昭師
作者：釋惟鳳
朝代：宋

要地無閑日，吟蹤肯暫過。
林泉歸計晚，雨雪向春多。
徑僻稀來客，庭荒半長莎。
獨眠思舊約，寒夢繞煙蘿。
與行肇師宿廬山棲賢寺
作者：釋惟鳳
朝代：宋

冰瀑寒侵室，圍鑪靜話長。
詩心全大雅，祖意會諸方。
磬斷危杉月，燈殘古塔霜。
無眠向遙夕，又約去衡陽。
贈維陽呂爲處士
作者：釋惟鳳
朝代：宋

爲儒師古道，清苦少人知。
心散暫因酒，鬢班多爲詩。
著書秋閣靜，曬藥夕陽遲。
何必文明代，垂鈎渭水湄。
送史館李學士任和州
作者：釋惟鳳
朝代：宋

歷陽南望極，岸遠石城危。
去夢驚潮斷，行吟見雁隨。
淮帆向風闊，楚木落秋遲。
到日應閑臥，公心帝自知。
送徐涉南歸
作者：釋惟鳳
朝代：宋

長安來雁急，相顧話離心。
日落思家遠，天寒歸路深。
秋光生獨樹，夕吹響孤砧。
漸入雲鄉望，應無越客吟。
送陳豸處士
作者：釋惟鳳
朝代：宋

草長開路微，離思更依依。
家遠知琴在，時清買劍歸。
孤城回短角，獨樹隔殘輝。
別有鄰漁約，相迎掃釣磯。
中夜起
作者：釋惠崇
朝代：宋

初月不到曉，夜色何冥冥。
獨立秋江上，風波卷寒星。
剡中秋懷晝師
作者：釋惠崇
朝代：宋

秋生剡江濆，清氣日泱漭。
雲歸樹欲無，潮落山疑長。
偶坐還獨謠，故人在遐想。
夕景孤嶼明，暗蟲四鄰響。
神會如目存，安知途路廣。
古塞曲
作者：釋惠崇
朝代：宋

邊烽久不息，戍鼓何鼟鼟。
五月無青草，滂沱流斷冰。
胡兒昧形勝，漢騎恣憑陵。
出號朔風起，受降沙壘崩。
樓煩已納款，天意□威稜。
歸佩封侯印，喧然世所稱。
句·其一
作者：釋惠崇
朝代：宋

陰井生秋早，明河轉曙遲。
句·其一〇
作者：釋惠崇
朝代：宋

久別年顔改，相逢夜話長。
句·其一〇一
作者：釋惠崇
朝代：宋

人遊曲江少，草入未央深。
句·其一〇三
作者：釋惠崇
朝代：宋

潏潏藥泉來石竇，霏霏茶靄出林梢。
句·其一〇二
作者：釋惠崇
朝代：宋

曉風飄磬遠，暮雪入廊深。
句·其一〇五
作者：釋惠崇
朝代：宋

峰後月明秋嘯去，水邊林影晚樵還。
句·其一〇四
作者：釋惠崇
朝代：宋

花月病懷看酒譜，雲蘿幽信著茶經。
句·其一一
作者：釋惠崇
朝代：宋

多年不道姓，幾日旋移家。
句·其一七
作者：釋惠崇
朝代：宋

林斷城隍出，江分島嶼迴。
句·其一三
作者：釋惠崇
朝代：宋

露寒金掌重，天近玉繩低。
句·其一九
作者：釋惠崇
朝代：宋

卷幔來風遠，移牀得月多。
句·其一二
作者：釋惠崇
朝代：宋

鳥歸杉隨雪，僧去石沉雲。
句·其一五
作者：釋惠崇
朝代：宋

探騎通番壘，降兵逐漢旗。
句·其一八
作者：釋惠崇
朝代：宋

鎖城山月上，吹角海鷗驚。
句·其一六
作者：釋惠崇
朝代：宋

露下牛羊靜，河明桑柘空。
句·其一四
作者：釋惠崇
朝代：宋

著書驚日短，彈劍惜春深。
句·其七
作者：釋惠崇
朝代：宋

掩門青檜老，山寺白髭長。
句·其七〇
作者：釋惠崇
朝代：宋

竹風驚宿鶴，潭月戲春鷖。
句·其七七
作者：釋惠崇
朝代：宋

畫鷁浮秋浪，金鐃響夕雲。
句·其七三
作者：釋惠崇
朝代：宋

鶴驚金剎露，龍蟄玉瓶泉。
句·其七九
作者：釋惠崇
朝代：宋

危溜含清瑟，飛花點玉觴。
句·其七二
作者：釋惠崇
朝代：宋

月露疏寒析，雲濤閃畫旗。
句·其七五
作者：釋惠崇
朝代：宋

河來天上闊，雲度月邊輕。
句·其七八
作者：釋惠崇
朝代：宋

丹楓映郭迥，綠嶼背江深。
句·其七六
作者：釋惠崇
朝代：宋

海人來相鶴，山狖下聽琴。
句·其七四
作者：釋惠崇
朝代：宋

喧風生木末，遲景入泉心。
句·其三
作者：釋惠崇
朝代：宋

圭竇先知曉，盆池別見天。
句·其三
作者：釋惠崇
朝代：宋

嶺暮清猿急，江寒白鳥稀。
句·其三〇
作者：釋惠崇
朝代：宋

磬斷蟲聲出，峰迥鶴影沉。
句·其三一
作者：釋惠崇
朝代：宋

移家臨醜石，阻地得靈泉。
句·其三七
作者：釋惠崇
朝代：宋

梵容分古像，唐語入新經。
句·其三三
作者：釋惠崇
朝代：宋

海鷗聽舜樂，山鬼醉堯觴。
句·其三九
作者：釋惠崇
朝代：宋

寒禽栖古柳，破月入微雲。
句·其三二
作者：釋惠崇
朝代：宋

秋近草蟲亂，夜遙霜月低。
句·其三五
作者：釋惠崇
朝代：宋

扇聲猶泛暑，井氣忽生秋。
句·其三八
作者：釋惠崇
朝代：宋

鶴傳滄海信，僧和白雲詩。
句·其三六
作者：釋惠崇
朝代：宋

殘月楚山曉，孤煙江廟春。
句·其三四
作者：釋惠崇
朝代：宋

中食下林狖，夜禪移塚狐。
句·其九
作者：釋惠崇
朝代：宋

秋聲動羣木，暮色起千山。
句·其九
作者：釋惠崇
朝代：宋

遺偈傳諸國，留真在一峰。
句·其九〇
作者：釋惠崇
朝代：宋

劍靜龍歸匣，旗閑虎繞竿。
句·其九一
作者：釋惠崇
朝代：宋

品畫逢名嶽，橫琴憶古賢。
句·其九七
作者：釋惠崇
朝代：宋

渡河風動旆，巡部雨霑車。
句·其九三
作者：釋惠崇
朝代：宋

地遙羣馬小，天闊一雕平。
句·其九九
作者：釋惠崇
朝代：宋

門掩前朝樹，心垂別郡峰。
句·其九二
作者：釋惠崇
朝代：宋

雲陰移漢塞，石色入秦天。
句·其九五
作者：釋惠崇
朝代：宋

長風躍馬路，小雪射雕天。
句·其九八
作者：釋惠崇
朝代：宋

對酒淮潮起，題詩楚月新。
句·其九六
作者：釋惠崇
朝代：宋

古木風煙盡，寒潭星斗深。
句·其九四
作者：釋惠崇
朝代：宋

江花凌霰發，山溜入池深。
句·其二
作者：釋惠崇
朝代：宋

地形吞蜀盡，江勢抱蠻迴。
句·其二〇
作者：釋惠崇
朝代：宋

白浪分吳國，青山隔楚天。
句·其二一
作者：釋惠崇
朝代：宋

空潭聞鹿飲，疏樹見僧行。
句·其二七
作者：釋惠崇
朝代：宋

葉影風中盡，蟲聲月下多。
句·其二三
作者：釋惠崇
朝代：宋

曠野行人少，長河去鳥平。
句·其二九
作者：釋惠崇
朝代：宋

繁霜衣上積，殘月馬前低。
句·其二二
作者：釋惠崇
朝代：宋

劍佩明山雪，旌旗濕海雲。
句·其二五
作者：釋惠崇
朝代：宋

霜多秦木迥，雲盡漢山孤。
句·其二八
作者：釋惠崇
朝代：宋

行縣山迎舸，論兵雲繞旗。
句·其二六
作者：釋惠崇
朝代：宋

夜闌潮動舸，秋迥月臨城。
句·其二四
作者：釋惠崇
朝代：宋

月高山舍迥，霜落石門深。
句·其五
作者：釋惠崇
朝代：宋

野人傳相鶴，山叟學彈琴。
句·其五〇
作者：釋惠崇
朝代：宋

離磧雁衝雪，渡河人上冰。
句·其五一
作者：釋惠崇
朝代：宋

夜梵通雲竇，秋香滿石叢。
句·其五七
作者：釋惠崇
朝代：宋

雁行沈古戍，雕影轉寒沙。
句·其五三
作者：釋惠崇
朝代：宋

殺氣生龍劍，威風動虎旗。
句·其五九
作者：釋惠崇
朝代：宋

亂水僧頻過，荒林鶴不還。
句·其五二
作者：釋惠崇
朝代：宋

關河雙鬢白，風雪一燈青。
句·其五八
作者：釋惠崇
朝代：宋

景霽雲回合，秋生樹動搖。
句·其五六
作者：釋惠崇
朝代：宋

寒燈催臘盡，曉角喚春歸。
句·其五十五
作者：釋惠崇
朝代：宋
体裁：句

日躔黄道迥，春入紫微深。
句·其五四
作者：釋惠崇
朝代：宋

落潮鳴下岸，飛雪暗中峰。
句·其八
作者：釋惠崇
朝代：宋

浪經蛟浦闊，山入鬼門寒。
句·其八〇
作者：釋惠崇
朝代：宋

朱旗凌雪卷，畫角入雲吹。
句·其八一
作者：釋惠崇
朝代：宋

圍棋分雪石，汲井動金沙。
句·其八七
作者：釋惠崇
朝代：宋

遠嶼迎檣出，寒林带岸迴。
句·其八三
作者：釋惠崇
朝代：宋

鳥暝風沉角，天清月上旗。
句·其八九
作者：釋惠崇
朝代：宋

路橫崗燒斷，風轉浦帆斜。
句·其八二
作者：釋惠崇
朝代：宋

井含春氣碧，樓轉夕陰清。
句·其八五
作者：釋惠崇
朝代：宋

古戍生煙直，平沙落日遲。
句·其八八
作者：釋惠崇
朝代：宋

來時雲擁衲，別夜月隨筇。
句·其八六
作者：釋惠崇
朝代：宋

拂石雲離箒，嘗茶月入鐺。
句·其八四
作者：釋惠崇
朝代：宋

斜吹鳴金錫，歸雲擁石牀。
句·其六
作者：釋惠崇
朝代：宋

春淺冰生井，宵分月上軒。
句·其六〇
作者：釋惠崇
朝代：宋

露館濤驚枕，空庭月伴琴。
句·其六一
作者：釋惠崇
朝代：宋

馬渡冰河闊，雕盤噴日高。
句·其六七
作者：釋惠崇
朝代：宋

暝鶴棲金剎，秋僧過石橋。
句·其六三
作者：釋惠崇
朝代：宋

松風傳夕磬，谿霧擁春燈。
句·其六九
作者：釋惠崇
朝代：宋

風暖鳥巢木，日高人灌園。
句·其六二
作者：釋惠崇
朝代：宋

驚蟬移古柳，鬬雀墮寒庭。
句·其六五
作者：釋惠崇
朝代：宋

坐石雲生袖，添泉月入瓶。
句·其六八
作者：釋惠崇
朝代：宋

雲殘僧掃石，風動鶴歸松。
句·其六六
作者：釋惠崇
朝代：宋

萬國無刑治，三邊不戰平。
句·其六四
作者：釋惠崇
朝代：宋

霓旌搖曙景，鳳吹繞春雲。
句·其四
作者：釋惠崇
朝代：宋

歸禽動疏竹，落果響寒塘。
句·其四〇
作者：釋惠崇
朝代：宋

花漏沉山月，雲衣起海風。
句·其四一
作者：釋惠崇
朝代：宋

樓中天姥月，座上杜陵人。
句·其四七
作者：釋惠崇
朝代：宋

古路隨崗起，秋帆轉浦斜。
句·其四三
作者：釋惠崇
朝代：宋

山色臨巴迥，江流入漢清。
句·其四九
作者：釋惠崇
朝代：宋

嵐重琴棋濕，風長枕簟寒。
句·其四二
作者：釋惠崇
朝代：宋

人歸岡舍迥，雁遇諸田遙。
句·其四五
作者：釋惠崇
朝代：宋

松風吹髪亂，巖溜濺棋寒。
句·其四八
作者：釋惠崇
朝代：宋

禽寒時動竹，露重忽翻荷。
句·其四六
作者：釋惠崇
朝代：宋

境閑僧渡水，雲盡鶴盤空。
句·其四四
作者：釋惠崇
朝代：宋

湘雲隨雁斷，楚路背人遙。
塞上贈王太尉
作者：釋惠崇
朝代：宋

飛將是嫖姚，行營已近遼。
河冰堅度馬，塞雪密藏雕。
敗虜殘旗在，全軍列帳遙。
傳呼更號令，今夜取天驕。
擬古
作者：釋惠崇
朝代：宋

幽禽迎曙響，佳木含春榮。
獨有綺窗婦，耿耿萬里情。
塵色皓鴛幌，日華明風箏。
高蓋久不返，中宵自懷貞。
效古
作者：釋惠崇
朝代：宋

清都綠玉樹，灼爍瑤臺春。
攀花弄秀色，遠贈天仙人。
香風送紫蕊，直到扶桑津。
取掇世上艷，所貴心之珍。
相思傳一笑，聊欲示情親。
晚夏夜簡程至
作者：釋惠崇
朝代：宋

中夕坐清簟，繁星時復流。
扇聲微變暑，井氣忽生秋。
爲客方經楚，思鄉欲上樓。
雲山殊未返，相顧兩悠悠。
書林逸人壁
作者：釋惠崇
朝代：宋

詩語動驚衆，誰知慕隱淪。
水煙常似暝，林雪乍如春。
薄酒懶邀客，好書愁借人。
豕時行藥去，忘卻戴紗巾。
池上鷺分賦得明字
作者：釋惠崇
朝代：宋

雨絕方塘溢，遲徊不復驚。
曝翎沙日暖，引步島風清。
照水千尋迥，棲煙一點明。
主人池上鳳，見爾憶蓬瀛。
訪楊雲卿淮上別墅
作者：釋惠崇
朝代：宋

地近得頻到，相攜向野亭。
河分岡勢斷，春入燒退青。
望久人收釣，吟餘鶴振翎。
不愁歸路晚，明月上前汀。
贈吳黔山人
作者：釋惠崇
朝代：宋

三年不下嶽，衣屨古苔侵。
石澗探幽步，風泉得句心。
黄猿知日暝，青樹覺春深。
又向南峰住，時時許我尋。
贈文兆
作者：釋惠崇
朝代：宋

偶依京寺住，誰復得相尋。
獨鶴窺朝講，鄰僧聽夜琴。
注瓶沙井遠，鳴磬雪房深。
久與松蘿別，空懸王屋心。
送安學士守睦州
作者：釋惠崇
朝代：宋

白浪滿遙程，公衙□□聲。
海帆通夜市，山雨徧春耕。
古意隨琴遠，離愁對酒輕。
三吳窺列宿，知傍隼旟明。
題石橋
作者：釋惠崇
朝代：宋

千尋亘絕險，危步想仙翁。
日上霞紋斷，春生雪溜空。
虹形離碧水，輪勢入青穹。
人世何由及，唯應天漢通。
天台道中
作者：釋惠嵩
朝代：宋

滿川梨雪照斜曛，野水交流路不分。
隔岸一聲牛背笛，和風吹落渡頭雲。
白蓮花·其一
作者：釋惠日
朝代：宋

神物何由測，芬陀陸地興。
素芳呈玉雪，梵剎肇丘陵。
換額從偏霸，懸碑自老僧。
慇懃勸來者，期使續千燈。
白蓮花·其二
作者：釋惠日
朝代：宋

白羽芬葩陸地蓮，可曾摇曳水中天。
肯於素豔分新潔，不與紅酣鬭碧鮮。
玉井無因期摘實，金園有兆必開先。
應知瑞與優曇並，一朵騰芳萬古傳。
手影戲
作者：釋惠明
朝代：宋

三尺生綃作戲臺，全憑十指逞詼諧。
有時明月燈窗下，一笑還從掌握來。
詠菖蒲
作者：釋惠明
朝代：宋

根下塵泥一點無，性便泉石愛清孤。
當時不惹湘江恨，葉葉如何有淚珠。
送王山人歸隠
作者：釋惠渙
朝代：宋

山人惟委命，豈戀世塵間。
干祿不得志，移家住遠山。
醉眠溪石靜，吟倚草堂閒。
到想無餘事，林僧日往還。
別趙莘老
作者：釋惠璉
朝代：宋

十里青山照眼，一篷疏雨催詩。
記取江邊作別，煙村梅子黄時。
古意
作者：釋惠璉
朝代：宋

杏花枝頭蛺蝶飛，似郎遊冶忘歸時。
杏花落盡蛺蝶去，郎不歸來向底嬉。
句
作者：釋惠璉
朝代：宋

瘦倚疏篁半出牆。
多雨
作者：釋惠璉
朝代：宋

盡道春多雨，傷摧花易空。
不知春態度，尤在雨陰中。
客愁
作者：釋惠璉
朝代：宋

向來春興自不淺，老去客愁還復深。
半夜蜀禽呼夢破，柳風桃雨總關心。
書楶上人庵
作者：釋惠璉
朝代：宋

雨餘野禽聲斷續，清陰碧流遶茅屋。
道人乞食晚未歸，獨向殘陽淡雲木。
舟行寒江曲港
作者：釋惠璉
朝代：宋

揚帆出浦又入浦，轉盼順風還逆風。
蘆葉蕭蕭兩岸合，蓼花細細一川紅。
鷗兼野鶩衝行棹，浪挾汀沙打卧篷。
行李向來吾自决，漫將晴雨問漁翁。
野月
作者：釋惠璉
朝代：宋

野月今宵滿，小庭人共瞻。
却愁人去後，殘魄獨窺簷。
句
作者：釋惠臻
朝代：宋

禍來患至不由人，土地伽藍固弗靈。
句
作者：釋惠覺
朝代：宋

瀾深魚自躍，風暖客還來。
題大慈塢祖塔院
作者：釋惠覺
朝代：宋

谷口兩三家，平田一望賒。
春深多遇雨，夜靜獨鳴蛙。
雲暗未通月，林香始辨花。
誰驚孤枕曉，濤白捲江沙。
句
作者：釋惠隆
朝代：宋

繞砌淺莎鳴促織，斷檐殘雨挂遊絲。
郊行
作者：釋惠高
朝代：宋

野田分路入誰家，綠樹鳴鶑坎閙蛙。
過午歇凉人睡足，村村水滿稻吹花。
東皋彈琴
作者：釋愻
朝代：宋

落葉秋滿庭，夜深月臨沼。
獨坐彈素琴，知音有魚鳥。
咏月桂峰桂子
作者：釋慈永
朝代：宋

丹桂生瑶寶，千年會一時。
偏從天竺落，祇向月宮知。
出海冰輪滿，當軒玉樹遲。
清暉含遠嶠，接影下空墀。
金氣風初勁，銀河露恐垂。
嬋娟應悵望，果爾見蛾眉。
示寂偈
作者：釋慧元
朝代：宋

五十五年夢幻身，東西南北孰爲親。
白雲散盡千山外，萬里秋空片月新。
偈
作者：釋慧光
朝代：宋

不用求真，何須息見，倒騎牛兮入佛殿。
羌笛一聲天地空，不知誰識瞿曇面。
頌古五首·其一
作者：釋慧光
朝代：宋

雨洗淡紅桃蕚嫩，風搖淺碧柳絲輕。
白雲影裏怪石露，綠水光中古木清。
頌古五首·其三
作者：釋慧光
朝代：宋

偷喫油糍，賣弄口觜。
年老成魔，謾神嚇鬼。
頌古五首·其二
作者：釋慧光
朝代：宋

窣堵古形儀，未舉已先知。
巍然存海底，影落樹頭輝。
頌古五首·其五
作者：釋慧光
朝代：宋

狗子無佛性，全提摩竭令。
纔擬犯鋒鋩，喪卻窮性命。
頌古五首·其四
作者：釋慧光
朝代：宋

一吹無孔笛，一撫沒絃琴。
一曲兩曲無人會，雨過夜塘秋水深。
偈二首·其一
作者：釋慧初
朝代：宋

一趯趯翻四大海，一拳拳倒須彌山。
佛祖位中留不住，又吹漁笛汩羅灣。
偈二首·其二
作者：釋慧初
朝代：宋

九月二十五，聚頭相共舉。
瞎卻正法眼，拈卻雲門普。
德山不會說禪，嬴得村歌社舞。
阿呵呵，邏邏哩。
偈二首·其一
作者：釋慧南
朝代：宋

心王不妄動，六國一時通。
罷拈三尺劒，休弄一張弓。
偈二首·其二
作者：釋慧南
朝代：宋

得不得，傳不得，歸根得旨復何言。
憶得首山曾漏泄，新婦騎馿阿家牽。
頌二首·其一
作者：釋慧南
朝代：宋

傑出叢林是趙州，老婆勘破有來由。
而今四海清如鏡，行人莫與路爲讎。
頌二首·其二
作者：釋慧南
朝代：宋

生緣斷處伸馿脚，馿脚伸時佛手開。
爲報五湖參學者，三關一一透將來。
題佛鑒禪師語錄後
作者：釋慧古
朝代：宋

流水高山不在弦，等閑成曲又成篇。
列珊瑚樹枝枝好，撒水銀珠顆顆圓。
揮落禪關無少滯，增添衲子幾重冤。
擬於紙上明端的，爭似當機自造玄。
付浄徹首座竹篦
作者：釋慧性
朝代：宋

竹篦付了復何爲，佛祖當頭劈面揮。
尺水便能翻逆浪，儘教人薦截流機。
偈頌一百零一首·其一
作者：釋慧性
朝代：宋

萬疊峯巒秀，清虛杳靄間。
跨門一句子，擬議隔重關。
偈頌一百零一首·其一〇
作者：釋慧性
朝代：宋

言發非聲，舌頭無骨。
色前不物，狐狸戀窟。
偈頌一百零一首·其一〇〇
作者：釋慧性
朝代：宋

歸宗事理絕，日輪正當午。
布袋放憨癡，貓兒捉老鼠。
若人會得，超佛越祖。
偈頌一百零一首·其一一
作者：釋慧性
朝代：宋

新梅雪裏依稀拆，愛日窗前迤邐長。
漏泄東君好消息，分明遍界不能藏。
但得到家田地穩，更無佛法可商量。
偈頌一百零一首·其一七
作者：釋慧性
朝代：宋

毒蛇頭上能揩痒，正是吾家跳竈兒。
竊得這些窮伎倆，白拈手裏覓便宜。
萬仞崖頭獨足立，頭長三尺知是誰。
偈頌一百零一首·其一九
作者：釋慧性
朝代：宋

春行萬國春無跡，臘雪消殘始見功。
頭頭應現，處處流通。
木馬泥牛吼，花柳撼春風。
偈頌一百零一首·其一八
作者：釋慧性
朝代：宋

十五日已前，一冬二冬，叉手當胸。
十五日已後，背手抽金鏃，翻身控角弓。
正當十五日，風從虎兮雲從龍，擡眸鷂子過遼東。
偈頌一百零一首·其一六
作者：釋慧性
朝代：宋

爽氣生襟袂，清飈襲四維。
白雲抱幽石，冷淡更清奇。
玲瓏八面自回合，峭峻一方誰敢窺。
偈頌一百零一首·其七
作者：釋慧性
朝代：宋

有語中無語，達磨九年空面壁。
無語中有語，空生巖畔花狼藉。
南斗八，北斗七。
偈頌一百零一首·其七〇
作者：釋慧性
朝代：宋

點撿將來，罪過不少。
只憑拄杖，一切靠倒。
偈頌一百零一首·其七一
作者：釋慧性
朝代：宋

掀翻四大海，踢倒須彌盧。
心粗膽大，少實多虛。
夜見明星曾落節，兒孫隨後受塗糊。
偈頌一百零一首·其七三
作者：釋慧性
朝代：宋

喝散白雲，穿開碧落。
須彌燈王，無處摸索。
偈頌一百零一首·其七九
作者：釋慧性
朝代：宋

穹窿山裏老於菟，一點圓明爍太虛。
八角磨盤空裏轉，寥落林泉意自殊。
超物象，絕名模，將爲胡鬚赤，更有赤鬚胡。
偈頌一百零一首·其七二
作者：釋慧性
朝代：宋

木落高秋玉露垂，慎終追遠又思惟。
無端一世滅胡種，累及兒孫說向誰。
啞却口，落盡眉。
牽犁拽杷，带水拖泥。
順捋虎鬚拈蝎尾，白拈手裏覓便宜。
家肥生孝子，誰是五逆兒。
嗚咿，嗚咿。
秋露春風消息在，不知誰薦上頭機。
偈頌一百零一首·其七五
作者：釋慧性
朝代：宋

開門待知識，知識不來過。
開口不在舌頭上，佇看平地起風波。
偈頌一百零一首·其七八
作者：釋慧性
朝代：宋

東村王老夜燒錢，打著南邊動北邊。
赤骨歷窮誇富貴，日高三丈尚憨眠。
偈頌一百零一首·其七四
作者：釋慧性
朝代：宋

深藏古寺老垂垂，冷暖相諳只自知。
不謂使符相苦逼，依然拽杷又牽犁。
偈頌一百零一首·其三〇
作者：釋慧性
朝代：宋

秋色連天浄，秋花滿地香。
圓通門大啟，切忌錯商量。
偈頌一百零一首·其三一
作者：釋慧性
朝代：宋

丹霞燒木佛，院主眉鬚落。
兩箇無孔鐵鎚，彼此將錯就錯。
焦磚打著連底凍，笑它普化摇鈴鐸。
偈頌一百零一首·其三三
作者：釋慧性
朝代：宋

摇唇鼓舌，展事投機。
千佛出世，不通懺悔。
焦巴焦巴，有葉無丫。
長天秋水，孤鶩落霞。
偈頌一百零一首·其三五
作者：釋慧性
朝代：宋

指天指地獨稱尊，攪動乾坤海嶽昏。
自從賺殺人無數，直至而今無腦門。
偈頌一百零一首·其三八
作者：釋慧性
朝代：宋

獨標萬象，物外宣揚。
天長地久，地久天長。
偈頌一百零一首·其三四
作者：釋慧性
朝代：宋

歸宗無法可商量，獨掇單提不覆藏。
有問西來端的意，天寒日短夜偏長。
偈頌一百零一首·其九
作者：釋慧性
朝代：宋

天寒日短，三平二滿。
虎咬大蟲，雄鷄生卵。
偈頌一百零一首·其九〇
作者：釋慧性
朝代：宋

息庵去世肉猶暖，五逆還它五逆兒。
海湧峯頭行正令，白拈誰敢覓便宜。
偈頌一百零一首·其九七
作者：釋慧性
朝代：宋

二月春過半，園林一樣新。
傍花看蝶舞，近柳聽鶑吟。
遠客來相訪，還曾悟此心。
林鄭珍，井底種林檎。
今年桃李貴，一顆直千金。
偈頌一百零一首·其九三
作者：釋慧性
朝代：宋

十五日已前，風吹不入。
十五日已後，水灑不著。
正當十五日，月中仙桂和根拔，海底泥牛把角牽。
偈頌一百零一首·其九五
作者：釋慧性
朝代：宋

廬山華藏太湖濱，碓觜挑開眼裏筋。
來趁壽寧爐竈熱，大千獨步見鵬程。
偈頌一百零一首·其九六
作者：釋慧性
朝代：宋

智不是道，心不是佛。
輥雪峰毬，舞道吾笏。
偈頌一百零一首·其九四
作者：釋慧性
朝代：宋

天寒人寒，大家在這裏。
洗面摸著鼻，喫茶濕却觜。
向上還有事也無，韓信臨朝底。
偈頌一百零一首·其二一
作者：釋慧性
朝代：宋

元宵正月半，是處金蓮現。
貪看燈明佛，蹉過新羅箭。
閃電光中，聊通一線。
偈頌一百零一首·其二三
作者：釋慧性
朝代：宋

句中句，絕露布。
閃電裏，分緇素。
偈頌一百零一首·其二五
作者：釋慧性
朝代：宋

主中賓，賓中主，南山大蟲元是虎。
踢起眉毛著眼看，閃電光中急薦取，發機須是千鈞弩。
偈頌一百零一首·其二四
作者：釋慧性
朝代：宋

向上一路滑，壁立萬仞嶮。
石火電光鈍，定乾坤句錯。
水牯牛常甘水草，麒麟只有一隻角，千手大悲難摸索。
偈頌一百零一首·其五
作者：釋慧性
朝代：宋

要入牯牛隊，還披水牯皮。
全身行異類，拽杷又牽犁。
偈頌一百零一首·其五一
作者：釋慧性
朝代：宋

一番秋雨一番凉，道路無塵野菊香。
翻笑昔年陶令尹，攢眉歸去錯商量。
恁麽不恁麽，破鏡不重光。
若把拈花微笑是，切忌將奴喚作郎。
偈頌一百零一首·其五七
作者：釋慧性
朝代：宋

瞿曇夜半見明星，碓觜挑開眼裏筋。
四十九年無畏說，至今錯認定盤星。
將頭不猛，带累三軍。
曹溪波浪如相似，無限平人被陸沈。
偈頌一百零一首·其八
作者：釋慧性
朝代：宋

啞却我口禿我舌，明眼衲僧難辨別。
今朝撒向諸人前，須彌燈王笑不徹。
偈頌一百零一首·其八〇
作者：釋慧性
朝代：宋

一人道有一人無，正令全提肘後符。
昨夜虛空開口笑，石人吞却洞庭湖。
偈頌一百零一首·其八七
作者：釋慧性
朝代：宋

不與萬法爲侶，咬定牙關錯舉。
西江吸盡鐵船浮，活提獰龍和角煮。
倒騎佛殿出三門，翻手爲雲覆手雨。
偈頌一百零一首·其八九
作者：釋慧性
朝代：宋

相見不揚眉，雷轟閃電遲。
知音纔側耳，擬議落便宜。
威行閫外，瞥轉機輪，大千捏聚一微塵。
偈頌一百零一首·其八六
作者：釋慧性
朝代：宋

八還正眼頂門開，悟得門門有善財。
要識九旬行道處，薰風依舊自南來。
偈頌一百零一首·其六
作者：釋慧性
朝代：宋

行盡迢迢路，無山不是家。
跨門一句子，擬議隔天涯。
偈頌一百零一首·其六〇
作者：釋慧性
朝代：宋

大包無外，細入無間。
內外絕瑕疵，古今無背面。
森羅萬象影中藏，四聖六凡光裏現。
分明常在諸人前，未審諸人見不見，鐵壁銀山通一線。
偈頌一百零一首·其六七
作者：釋慧性
朝代：宋

纔開口又成剩語，不開口又成增語，發機須是千鈞弩。
草店家風別，翻雲又覆雨。
若是陶淵明，攢眉便歸去。
偈頌一百零一首·其六三
作者：釋慧性
朝代：宋

心月孤圓，清光皎潔。
吞盡十方空，銀椀裏盛雪。
本光瑞如此，笑倒燈明佛。
偈頌一百零一首·其六九
作者：釋慧性
朝代：宋

言語動用沒交涉，非言語動用亦沒交涉。
傾腸倒腹，爲楔出楔。
啞却我口禿却舌，明明萬里一條鐵。
偈頌一百零一首·其六五
作者：釋慧性
朝代：宋

殺人刀，活人劍，劈破虛空成兩片。
千妖百怪盡潜蹤，萬象森羅光影現。
艾人與門神，端的見不見。
拄杖子聊通一線。
偈頌一百零一首·其六四
作者：釋慧性
朝代：宋

本犀花散一山秋，更約清風作勝游。
笑傲幽香翻葉底，西來祖意在枝頭。
沒回互，興悠悠，遼天鼻孔齊穿却，更嫌何處不風流。
偈頌一百零一首·其四
作者：釋慧性
朝代：宋

不知立處高多少，回頭四顧白雲低。
等閑移步毗盧頂，拽轉南辰安向西。
偈頌一百零一首·其四〇
作者：釋慧性
朝代：宋

瀑布懸崖落半空，等閑平步廣寒宮。
乘時坐斷孤峯頂，千聖從教立下風。
偈頌一百零一首·其四七
作者：釋慧性
朝代：宋

聲前一句，十方顯露。
佛祖不知，衲僧罔措。
偈頌一百零一首·其四九
作者：釋慧性
朝代：宋

毗盧師，法身主，縱奪臨機些子許。
目前分付與阿誰，踢起眉毛急薦取。
偈頌一百零一首·其四五
作者：釋慧性
朝代：宋

一真含法界，大用等虛空。
千祥如霧集，萬善若雲臻。
用祝吾皇無量壽，天高無極地無窮。
偈頌一百零一首·其四四
作者：釋慧性
朝代：宋

未舉先知孰與論，掀騰海嶽動乾坤。
嶮崖句裏翻身轉，盤走珠兮珠走盤。
寄顔一齋閤內寂室方氏
作者：釋慧性
朝代：宋

即心即佛沒誵訛，不動舌頭意氣多。
打破虛空行活路，夫妻撫掌笑呵呵。
沈安齊草菴號常牧
作者：釋慧性
朝代：宋

尚墮功勳不自由，還同死水卧泥牛。
何如闊進竿頭步，撒手懸崖萬仞頭。
辭世
作者：釋慧性
朝代：宋

七十八年，內空外空。
撒手便行，萬古清風。
頌古七首·其一
作者：釋慧性
朝代：宋

南枝向暖北枝寒，一種春風有兩般。
寄語高樓莫吹笛，大家留取倚欄干。
頌古七首·其七
作者：釋慧性
朝代：宋

當陽利劍斬狸奴，刃下翻身會也無。
脫下草鞋頭戴出，石人吞却洞庭湖。
頌古七首·其二
作者：釋慧性
朝代：宋

外道懷藏寶鏡時，世尊良久爲高提。
渾如良馬窺鞭影，不覺全身陷鐵圍。
頌古七首·其五
作者：釋慧性
朝代：宋

放兩拋三，瞞神謼鬼。
換盆換盆，誰不識你。
頌古七首·其六
作者：釋慧性
朝代：宋

溈山養子沒來由，叉手人前不識羞。
更把琵琶半遮面，不令人見轉風流。
頌古七首·其四
作者：釋慧性
朝代：宋

只許老胡知，不許老胡會。
白雲盡處是青山，行人更在青山外。
偈
作者：釋慧憲
朝代：宋

我有一條拄杖，尋常將何比况。
采來不在南山，亦非崑崙西嶂。
拈起滿目光生，放下驪龍縮項。
同徒若也借看，卓出人中之上。
偈
作者：釋慧懃
朝代：宋

八月二十五，有賓兼有主。
輥出雪峰毬，打動禾山鼓。
天帝釋摇頭，大梵王作舞。
不透上林關，未敢輕相許。
空生不解此家風，惹得岩前華似雨。
偈六首·其三
作者：釋慧懃
朝代：宋

去年今日時，紅爐片雪飛。
今日去年時，曹娥讀夜碑。
末後一句子，佛眼莫能窺。
白蓮峰頂上，紅日繞須彌。
鳥啄珊瑚樹，鯨吞離水犀。
太平家業在，千古襲楊歧。
偈六首·其二
作者：釋慧懃
朝代：宋

日日日西沉，日日日東上。
若欲學菩提，但看此模樣。
偈六首·其五
作者：釋慧懃
朝代：宋

世尊有密語，冬到寒食一百五。
迦葉不覆藏，水泄不通已露贓。
靈利衲僧如會得，一重雪上一重霜。
偈六首·其四
作者：釋慧懃
朝代：宋

金烏急，玉兔速，急急流光七月十。
無窮遊子不歸家，縱歸只在門前立。
門前立，把手牽伊不肯入。
萬里看看寸草無，殘花落地無人拾。
無人拾，一回雨過一回濕。
砂鑼盛油
作者：釋慧懃
朝代：宋

銅砂鑼裏落盛油，生菜還他蘿蔔頭。
但看來年正月半，家家門首掛燈毬。
頌古七首·三聖逢人即出
作者：釋慧懃
朝代：宋

城南措大騎馿子，市北郎君跨馬兒。
各各四蹄俱著地，三春同到月明池。
頌古七首·世尊陞座
作者：釋慧懃
朝代：宋

一輪明月挂天心，四海生靈荷照臨。
何必西風撼丹桂，碧霄重送九秋音。
頌古七首·十身調御
作者：釋慧懃
朝代：宋

捉賊分明要見贓，十身調御下禪床。
曾經巴峽猿啼處，鐵作心肝也斷腸。
頌古七首·南泉示衆云文殊起佛見法見貶向二鐵圍山
作者：釋慧懃
朝代：宋

彩雲影裏仙人現，手把紅羅扇遮面。
無人著眼看仙人，却看隨後紅羅扇。
頌古七首·日面佛月面佛
作者：釋慧懃
朝代：宋

東街柳色拖烟雨，西巷桃華相映紅。
左顧右盼看不足，一時分付與春風。
頌古七首·達磨見武帝
作者：釋慧懃
朝代：宋

始聞阿閣一聲鐘，日暖蒼龍睡正濃。
再擊鳳凰臺上鼓，夜半祥鸞未飛舞。
帝基永固如磐石，胡僧枉費平生力。
回指少林歸去來，春風一陣華狼藉。
頌古七首·離四句絕百非
作者：釋慧懃
朝代：宋

美如西子離金閣，嬌似楊妃倚玉樓。
猶把琵琶半遮面，不令人見轉風流。
保福簽瓜
作者：釋慧方
朝代：宋

古今時節正相歡，指外明機沒異端。
未入口時先識味，已簽瓜處被渠瞞。
大原接處當頭嶮，保福拈來却放難。
若也未能超影響，盡從死活句中看。
偈三首·其一
作者：釋慧方
朝代：宋

沔水江頭叫一聲，此時方得契平生。
多年不識重相見，千聖同歸一路行。
偈三首·其三
作者：釋慧方
朝代：宋

達磨祖師在脚底，踏不著兮提不起。
子細當頭放下看，病在當時誰手裏。
張公會看脈，李公會使藥。
兩個競頭醫，一時用不著。
藥不相投，錯錯，喫茶去。
偈頌十五首·其一
作者：釋慧方
朝代：宋

圓伊三點未輕酬，句句無私即便休。
點的鋒芒徒擬議，明明端的不當頭。
偈頌十五首·其一〇
作者：釋慧方
朝代：宋

露柱患癰癤，燈籠却皺眉。
箇中無限意，曾不墮聞思。
偈頌十五首·其一一
作者：釋慧方
朝代：宋

吹毛寶劍當機妙，切玉如泥孰可猜。
不犯鋒芒全正令，法王心印爲君開。
偈頌十五首·其一三
作者：釋慧方
朝代：宋

一住禾山又八年，臨岐一句妙難傳。
後宵欲見雲巖老，雲綻青天月正圓。
偈頌十五首·其一二
作者：釋慧方
朝代：宋

十字街中六不收，本來面目絕蹤由。
縱饒悟得分明去，已落儂家第二頭。
偈頌十五首·其一五
作者：釋慧方
朝代：宋

銅壺送客歸家去，玉漏催人好坐禪。
何事金吾不惜夜，心燈徧界爲君燃。
偈頌十五首·其三
作者：釋慧方
朝代：宋

山河大地，燈籠露柱。
厨庫三門，皆是光境。
偈頌十五首·其九
作者：釋慧方
朝代：宋

令人翻憶老雲門，問答全超未足論。
棒下責情還會否，夜深明月照前村。
偈頌十五首·其二
作者：釋慧方
朝代：宋

律管吹灰是此辰，應當識取看牛人。
心田耕徧無餘地，須信靈苗不犯春。
偈頌十五首·其五
作者：釋慧方
朝代：宋

回首光陰若轉蓬，看看九夏又將終。
快須悟取玄中句，莫逐情塵枉用功。
偈頌十五首·其八
作者：釋慧方
朝代：宋

日炙風吹知幾年，玄中密意妙難傳。
當機若見首山老，直下應須了目前。
偈頌十五首·其四
作者：釋慧方
朝代：宋

要會入門句，未語先分付。
直下苦精神，不必通回互。
古鏡銘
作者：釋慧方
朝代：宋

有古菱花，物來斯現。
演若倍瞻，仰山親薦。
迷悟雖殊，寒光不變。
惡像弗祛，麗質奚羨。
歷照千差，肯隨物轉。
覷破前塵，是誰對面。
和董承事三頌見別·其一
作者：釋慧方
朝代：宋

道存愈遠却彌親，去住情忘尚隔津。
直下是家歸甚處，大千全現本來人。
和董承事三頌見別·其三
作者：釋慧方
朝代：宋

長憶當年陸大夫，同根底事强分疏。
道人固有超然句，雖別應難不見渠。
和董承事三頌見別·其二
作者：釋慧方
朝代：宋

順水張帆息浪花，截流一句不周遮。
已登彼岸無餘事，入海誰能更筭沙。
和蔣運使三頌·其一
作者：釋慧方
朝代：宋

未下山來已見，箇中法法全真。
大地都是自己，覿面更無別人。
和蔣運使三頌·其三
作者：釋慧方
朝代：宋

此去欲尋相見，大千俱是禾山。
徹底洞明這箇，廓然超過八還。
和蔣運使三頌·其二
作者：釋慧方
朝代：宋

了得爲官勳業，便是祖佛門風。
心外實無一法，孰云曠劫難逢。
和靈源和尚善護頌
作者：釋慧方
朝代：宋

靈性包群象，千年壽最優。
既知身是幻，何用殻埋頭。
護惜雖深固，推遷已密流。
大隨鞋蓋處，若箇辨蹤由。
大隋蓋龜
作者：釋慧方
朝代：宋

千古清聲老大隨，機鋒壁立杳難窺。
未能直下超凡聖，只道將鞋蓋却龜。
女子出定
作者：釋慧方
朝代：宋

當機密薦箇中玄，女子何因坐佛前。
切莫途中爲解礙，刻舟求劍實徒然。
曹山雪中因緣
作者：釋慧方
朝代：宋

群峰雪覆已超然，絕頂寧同一色邊。
儻向異中能辨異，雖居偏位不成偏。
入塵直截須明要，在類還殊密造玄。
欲混千差通不犯，曹山穿過髑髏前。
玄沙指虎
作者：釋慧方
朝代：宋

欲識玄沙虎，覿面是誰睹。
直下透牢關，全機超佛祖。
百丈野狐
作者：釋慧方
朝代：宋

百丈堂前驗野狐，還如水上捺葫蘆。
而今到處全機入，便好當場捋虎鬚。
禪人呈雪竇頂相求贊
作者：釋慧方
朝代：宋

勘破北塔歸來，接得鐵佛即透。
分明覿面全彰，不可喚作雪竇。
禪人寫余真求贊·其一
作者：釋慧方
朝代：宋

打破直要坐禪，佛祖亦須超越。
若言祇這便是，大似水中捉月。
禪人寫余真求贊·其二
作者：釋慧方
朝代：宋

古松怪石，全體是我。
若謂一如，莫教話墮。
諸佛居何國土
作者：釋慧方
朝代：宋

千佛靈蹤莫別求，長沙機轉有來由。
要知覿體難藏處，黄鶴樓前鸚鵡洲。
趙州勘婆
作者：釋慧方
朝代：宋

兩重問答絕聱訛，趙老於中却勘婆。
若不全身探虎穴，安能徹底驗仙陀。
送化士
作者：釋慧方
朝代：宋

青春條風至，無情闡化機。
法本自何來，要當探極微。
只在紅塵中，忽見勝珠璣。
雖然皆舊物，爭奈昔人非。
送禪人化緣轉藏
作者：釋慧方
朝代：宋

經頭以字孰能測，舉起分明好消息。
勞生未曉直截機，雙林大士運神力。
括囊五教妙全提，高張八面真奇特。
汝行如是化檀那，推轉機關超奧域。
酬徐樞密三問·其一
作者：釋慧方
朝代：宋

擬將心意學玄宗，妙用縱橫觸處通。
捩轉箇中關捩子，休論南北與西東。
酬徐樞密三問·其三
作者：釋慧方
朝代：宋

衆生病故維摩病，妙見全提越我人。
既了病源無箇事，何如示現宰官身。
酬徐樞密三問·其二
作者：釋慧方
朝代：宋

或有恐怖或斷疑，雙明一句絕針錐。
於茲切莫生欣厭，覿面還須眼似眉。
頌古三十八首·其一
作者：釋慧方
朝代：宋

金槌影動，寶劍光寒。
百萬之衆，齊著眼看。
頌古三十八首·其一〇
作者：釋慧方
朝代：宋

南泉提起爲諸人，自是諸人眼不親。
付與趙州呈好手，拈來覿面便翻身。
頌古三十八首·其一一
作者：釋慧方
朝代：宋

閉戶敲門向誰道，遂公言下便知歸。
從前活計都拋下，爭奈時人會者稀。
頌古三十八首·其一七
作者：釋慧方
朝代：宋

捧來前面請安名，黄蘗高高喚一聲。
剖出從前真面目，從茲佐得國風清。
頌古三十八首·其一三
作者：釋慧方
朝代：宋

藥山用處少人扶，堪笑雲巖與道吾。
猶向榮枯生解會，豈知潘閬倒騎馿。
頌古三十八首·其一九
作者：釋慧方
朝代：宋

臺山路上人難進，獨有趙州親到來。
勘破老婆回首處，從此行人眼不開。
頌古三十八首·其一二
作者：釋慧方
朝代：宋

一口吸西江，通身不隠藏。
聖凡不到處，頂上放祥光。
頌古三十八首·其一五
作者：釋慧方
朝代：宋

異類中行得自由，須知千聖亦難收。
和光日照溪山曉，笑指乾坤那一頭。
頌古三十八首·其一八
作者：釋慧方
朝代：宋

趙州曾探水，茱萸無一滴。
東覷西覷了，拄杖便靠壁。
滄海深處歸，何人辨端的。
頌古三十八首·其一六
作者：釋慧方
朝代：宋

插鍬叉手異何同，要顯全機立大功。
雖然有數通呈了，留得高傳振祖風。
頌古三十八首·其一四
作者：釋慧方
朝代：宋

覿面難藏向上機，家風千古爲人施。
銀山鐵壁重重透，頼有丹霞院主知。
頌古三十八首·其七
作者：釋慧方
朝代：宋

卷起堂堂露眼睛，拈來覿面更相呈。
鼻頭脫盡誰能覷，把手歸來相並行。
頌古三十八首·其三
作者：釋慧方
朝代：宋

善財拈起一枝草，持來度與文殊老。
殺活雖然在手中，徧界不藏光杲杲。
頌古三十八首·其三〇
作者：釋慧方
朝代：宋

風信不來春色老，却憶後園馿喫草。
滿天明月贈行人，野客溪邊歸路早。
頌古三十八首·其三一
作者：釋慧方
朝代：宋

樹倒藤枯笑未休，箇中誰解辨宗由。
堂堂蹉路溈山老，空去空來一肚愁。
頌古三十八首·其三七
作者：釋慧方
朝代：宋

問佛還云是惠超，和根带子上枝條。
春風浩浩難回避，發起乾坤那一苗。
頌古三十八首·其三三
作者：釋慧方
朝代：宋

東嶺西巖路暗通，有誰曾見老乾峯。
雲門把手雖同步，白雲飛蓋月含空。
頌古三十八首·其三二
作者：釋慧方
朝代：宋

添得溈山笑轉新，當時覿面已呈君。
明招漏泄溈山句，無限風光付與人。
頌古三十八首·其三五
作者：釋慧方
朝代：宋

滔滔無問說，只爲太親切。
有誰曾共聞，山河齊漏泄。
頌古三十八首·其三八
作者：釋慧方
朝代：宋

親得摇來始息狂，風動荷花滿座香。
自從一得真歸趣，無意凉人人自凉。
頌古三十八首·其三六
作者：釋慧方
朝代：宋

雲門透法身，分明語露親。
移步登山頂，峯高與月鄰。
頌古三十八首·其三四
作者：釋慧方
朝代：宋

三種病兮二種光，法身於此露堂堂。
時人不會箇中意，猶把法身謾度量。
頌古三十八首·其九
作者：釋慧方
朝代：宋

掛拂親遭喝，當下舌頭脫。
把起便相呈，爲君重提掇。
要知三日聾，大地如塵末。
頌古三十八首·其二
作者：釋慧方
朝代：宋

文殊彈指，罔明出定。
今日重新，打翻舊令。
女子瞿曇，在我心鏡。
頌古三十八首·其二〇
作者：釋慧方
朝代：宋

狗子佛性無，寶劍出規模。
落在將軍手，橫按立當途。
頌古三十八首·其二一
作者：釋慧方
朝代：宋

裂破須彌鼻孔，踏反大海乾坤。
面前百千諸佛，盡是我家兒孫。
頌古三十八首·其二七
作者：釋慧方
朝代：宋

桃花端的悟靈雲，添得玄沙劫外春。
滿地不知何處去，塵塵剎剎露全身。
頌古三十八首·其二三
作者：釋慧方
朝代：宋

報客傳言信已通，叉手低頭便鞠躬。
對面一雙青白眼，當頭蹉過住山翁。
頌古三十八首·其二九
作者：釋慧方
朝代：宋

生邪不道，死邪不道，一片清風閙浩浩。
一時漏泄道吾機，反著襴衫倒頂帽。
頌古三十八首·其二二
作者：釋慧方
朝代：宋

趙州滋味最爲親，覿面承當有幾人。
三度傳來親切處，馨香滿口又全真。
頌古三十八首·其二五
作者：釋慧方
朝代：宋

睦州擔板幾人扶，喪者多應在半途。
言下要教通徹去，迥然心眼顧醒甦。
頌古三十八首·其二八
作者：釋慧方
朝代：宋

曾透龍潭向上機，便將一棒力橫揮。
當頭突出何人辨，只許叢林作者知。
頌古三十八首·其二六
作者：釋慧方
朝代：宋

壞與不壞，言端語端。
舌頭咬破，自覺心酸。
大隨投子，終無兩般。
萬里區區，獨自往還。
頌古三十八首·其二四
作者：釋慧方
朝代：宋

老作叢林是趙州，兩拳提起不輕酬。
無星秤在當人手，斤兩都盧在裏頭。
頌古三十八首·其五
作者：釋慧方
朝代：宋

不是風旛不是心，從來只爲少知音。
舉頭萬里長空外，唯見白雲流水深。
頌古三十八首·其八
作者：釋慧方
朝代：宋

日面月面，頭頭出現。
捏聚放開，成團成片。
頌古三十八首·其六
作者：釋慧方
朝代：宋

布毛一吹，當下知歸。
冷光徧地，獨露針錐。
頌古三十八首·其四
作者：釋慧方
朝代：宋

靈山用處許誰知，迦葉偷顔笑展眉。
動便最初先漏泄，兒孫扶取上玄機。
哭雲外老人
作者：釋慧日
朝代：宋

水天空闊竟忘遥，太白巍巍望九霄。
面目儼然雲雨外，孰云生死不同條。
詩一首
作者：釋慧日
朝代：宋

溪遶茅堂山遶溪，溪山深處是真棲。
山人若問西來意，雲自高飛鳥自啼。
偈
作者：釋慧昌
朝代：宋

擔板老翁，性本虛空。
永劫不死，明月清風。
慈母畫像贊
作者：釋慧昌
朝代：宋

前身女，後身男，清凈摩尼觸處參。
應現頓忘前後際，從今青出勝於藍。
題天封寺
作者：釋慧明
朝代：宋

華頂當空出，雲霞宿殿庭。
八荒同納納，一氣轉冥冥。
日馭經簷過，天河俯檻聽。
長年苔徑合，無客到巖扃。
五位頌·其一
作者：釋慧暉
朝代：宋

正中偏，混沌初分半夜天。
轉側木人驚夢破，雪蘆滿眼不成眠。
五位頌·其三
作者：釋慧暉
朝代：宋

正中來，帝命旁分展化才。
杲日初昇沙界靜，靈然曾不带纖埃。
五位頌·其二
作者：釋慧暉
朝代：宋

偏中正，寶月團團金殿冷。
當明不犯暗抽身，回眸影轉西山頂。
五位頌·其五
作者：釋慧暉
朝代：宋

兼中到，白雲斷處家山妙。
撲碎驪龍明月珠，崑崙入海無消耗。
五位頌·其四
作者：釋慧暉
朝代：宋

兼中至，長安大道閑遊戲。
處處無私空合空，法法同歸水投水。
偈十首·其一
作者：釋慧暉
朝代：宋

外罷諸緣絕言語，內無喘息合幽玄。
心如牆壁忘功處，以入道源空劫前。
偈十首·其一〇
作者：釋慧暉
朝代：宋

皎皎而月澄，嶺上之孤松。
凄凄而風渡，半夜之空中。
深深也妙訣，自坐少林之峯。
了了也真氣，元居虛谷之功。
偈十首·其七
作者：釋慧暉
朝代：宋

人間無佛時，早是如來機。
世界無塵境，新看深妙奇。
若具此眼，便人天師。
忽有這漢，何用擬議。
偈十首·其三
作者：釋慧暉
朝代：宋

少而可努力，老而可歇心。
都盧懶萬事，雙眸淚濕襟。
偈十首·其二
作者：釋慧暉
朝代：宋

一回轉意光，千里絕情方。
悟後夢醒後，孤然坐古堂。
偈十首·其五
作者：釋慧暉
朝代：宋

玉人深睡澄潭妙，石漢眼開花岳笑。
不是今朝新發悟，三生大定了知少。
偈十首·其六
作者：釋慧暉
朝代：宋

一回得妙，二度忘妙。
急急歸雲，堆堆白雲。
別增真照，殊出月照。
芬芸百花，馥郁紅花。
春窗暖笑，破家好笑。
偈十首·其四
作者：釋慧暉
朝代：宋

直下撥開木上座，驀端握却毫長老。
衲僧氣宇乾坤外，一夜寒冰通體到。
偈四首·其一
作者：釋慧暉
朝代：宋

朔風凜凜掃寒林，葉落歸根露赤心。
萬派朝宗船到岸，六窗虛映芥投針。
本成現，莫他尋，性地閑閑耀古今。
戶外凍消春色動，四山渾作木龍吟。
偈四首·其二
作者：釋慧暉
朝代：宋

巢知風，穴知雨，甜者甜兮苦者苦。
不須計較作思量，五五從來二十五。
萬般施設到平常，此是叢林飽參句。
偈四首·其四
作者：釋慧暉
朝代：宋

皮膚脫落絕方隅，明了身心一物無。
妙入道寰深靜處，玉人端馭白牛車。
偈頌三十首·其一
作者：釋慧暉
朝代：宋

只箇玄妙訣，從來無異轍。
撥開千嶂雲，放出一天月。
建化門頭事，山僧未曾說。
再來花木春，佛祖也難决。
偈頌三十首·其一〇
作者：釋慧暉
朝代：宋

玉龍起雨上東天，石虎出風下北山。
夜兔穿雲南海底，晝烏破暗西畔岩。
偈頌三十首·其一一
作者：釋慧暉
朝代：宋

家傳妙旨不言語，洞上真機絕外來。
若有人云知父道，孤然孫子笑咍咍。
偈頌三十首·其一七
作者：釋慧暉
朝代：宋

少室胡僧，履子留隻。
米樹應供，趺子出雙。
新豐老人，問殺首座。
大陽兄者，兼養青鷂。
偈頌三十首·其一三
作者：釋慧暉
朝代：宋

風波滅盡而悔當時之事，碧海澄明而恨十分之恩。
潭水月落而带清光之影，壺天雲盡而存青霄之晴。
偈頌三十首·其一九
作者：釋慧暉
朝代：宋

綠岩枯木，不落人間。
紅谷芳草，不厭溫寒。
西南東北，各不相關。
三段玄處，正開眼看。
偈頌三十首·其一二
作者：釋慧暉
朝代：宋

路遮戶外，家包雲中。
客游三月，主居月宮。
偈頌三十首·其一五
作者：釋慧暉
朝代：宋

佛日高懸，祖月彌朗。
僧雲漫漫，法雨浩浩。
禪林花發，教風春迎。
偈頌三十首·其一八
作者：釋慧暉
朝代：宋

枯木雲籠秀，雲中袍玉立。
寒潭月夜圓，潭底侵魚入。
回頭開正眼，頭上戴帽出。
芳草破春烟，草芊拂天內。
偈頌三十首·其一六
作者：釋慧暉
朝代：宋

春色千林花正開，秋潭萬水月猶明。
夏熱綠楊影滿地，冬寒白樹覆前庭。
偈頌三十首·其一四
作者：釋慧暉
朝代：宋

稜稜一氣未生，凄凄一神未現。
默默風未起波，皎皎月未發光。
歷歷萬象未亂，明明森羅未參。
偈頌三十首·其七
作者：釋慧暉
朝代：宋

妙處徹底妙，玄處徹底玄。
獨知分外事，誰見壺中天。
偈頌三十首·其三
作者：釋慧暉
朝代：宋

家風是自己，自己是家風。
一如身心眼，全體是玄翁。
偈頌三十首·其三〇
作者：釋慧暉
朝代：宋

一段大事，古今難通。
三乘曲說，去來易空。
衲僧眼目，端的無工。
禪和信趣，脫然絕蹤。
偈頌三十首·其三一
作者：釋慧暉
朝代：宋

不夜真燈，破夜心月。
穿日玄談，不日妙訣。
一句了然，不涉途轍。
偈頌三十首·其九
作者：釋慧暉
朝代：宋

以大圓覺爲我伽藍，山河大地日月星辰。
身心安居平等性智，天上天下唯我獨尊。
偈頌三十首·其二
作者：釋慧暉
朝代：宋

衲僧活眼睛，見破四天明。
六門之活計，處處而現成。
偈頌三十首·其二〇
作者：釋慧暉
朝代：宋

圓蟾出冷，晶旭入暖。
惠光破暗，才輝照明。
偈頌三十首·其二一
作者：釋慧暉
朝代：宋

運步堂堂，通身歷歷。
東道西說，南來北去。
全得寸心，直用尺情。
偈頌三十首·其二七
作者：釋慧暉
朝代：宋

靈劍刃輝在匣中，清光所照侵虛空。
密通消息不傳句，天上人間功不同。
偈頌三十首·其二三
作者：釋慧暉
朝代：宋

行脚大事，一段宗要。
直拈起兔角佛杖，正舉著龜毛祖拂。
若人拈起舉著時，人盡有禮謝在時。
偈頌三十首·其二九
作者：釋慧暉
朝代：宋

朝說暮說，出廣長舌。
坐卧經行，萬里鑌鐵。
偈頌三十首·其二二
作者：釋慧暉
朝代：宋

古佛道場，尚乘車子。
澄源潭水，猶棹孤舟。
夜鶴穿潭底，雲月落銀籠。
天龍無雨，汗馬而無鞭也。
從此出生犢牛兒，金吼銀聲滿蘆水。
微毛依舊正受中，玄角又带漫雪草。
一回倒騎牧童夢，數笛吹來樵子歌。
偈頌三十首·其二五
作者：釋慧暉
朝代：宋

春夢朦朧，秋月玲瓏。
夏凉寂寂，冬寒空空。
偈頌三十首·其二八
作者：釋慧暉
朝代：宋

有時破關知落處，有時透關契密旨。
有時妙容拜位裏，有時光燭囑機頭。
箇中有體用賓主，箇中有宛轉傍參。
偈頌三十首·其二四
作者：釋慧暉
朝代：宋

花露殘春一樣芳，月餘潭底萬年光。
水脈冷寒凉焇焇，雲形虛幕露堂堂。
偈頌三十首·其五
作者：釋慧暉
朝代：宋

吾門廣大，從古難入。
徒展兩脚，不蹈階級。
元非宮內，豈得建立。
偈頌三十首·其八
作者：釋慧暉
朝代：宋

真到做處，清虛妙體。
時時隨後，步步在前。
偈頌三十首·其六
作者：釋慧暉
朝代：宋

青山山上，白雲雲下。
戶外水寒，波心船點。
偈頌四十一首·其一
作者：釋慧暉
朝代：宋

山上欄外，水下檻前。
夜兔光雪，晝烏輝火。
黄頭出妙，浄名入玄。
胡僧印心，盧公傳衣。
張三野曲，李四樵歌。
船動碧波，海浸孤天。
偈頌四十一首·其一〇
作者：釋慧暉
朝代：宋

千山鬰密處，凉飄洗夏熱。
今日正當眼，利劍是鑌鐵。
偈頌四十一首·其一一
作者：釋慧暉
朝代：宋

禁足護生曲直中，安居收念又機杇。
一爐香氣香滿室，黄面老師弄拙巧。
偈頌四十一首·其一七
作者：釋慧暉
朝代：宋

寂滅真功元無體，無功妙旨太深深。
同中有異麤中細，異中有同念裏心。
偈頌四十一首·其一三
作者：釋慧暉
朝代：宋

臯月今朝初旭光，玉輝破暗露堂堂。
日日分明久遠事，威音那畔是時祥。
偈頌四十一首·其一九
作者：釋慧暉
朝代：宋

玉機轉側金堂冷，石室斜開鐵戶明。
木雞喚月壺天曉，泥牛吼花客游城。
偈頌四十一首·其一五
作者：釋慧暉
朝代：宋

他家自有通霄路，何用從容求別路。
巍巍絕頂落潭底，峭峭家風吹滿路。
偈頌四十一首·其一八
作者：釋慧暉
朝代：宋

夜間洗熱凉飄飄，六月皎然滿天雪。
青林日晚人歸宅，紅谷天明客喚月。
偈頌四十一首·其一六
作者：釋慧暉
朝代：宋

且月今朝半夏辰，修行道者有疏親。
明頭合暗賓中主，暗裏含明主中賓。
暗暗未明位裏真，明明不暗目前人。
偈頌四十一首·其一四
作者：釋慧暉
朝代：宋

君看五月半旬颸，山上雪花滿地飛。
烏鷄昨夜入雲外，鷺鶴今朝出紫微。
木馬聲聲嘶北風，金鵝口口啼南枝。
石翁氣瘦運步斷，玉士情豐豎拳稀。
偈頌四十一首·其七
作者：釋慧暉
朝代：宋

花落秦川流水香，雨清荷玉妙珠藏。
祇麽堂堂消息子，見來一點不相當。
靜夜鐘聲樓上冷，殘春岑色付紅陽。
好是滿堂孤峻處，不知人世見金章。
偈頌四十一首·其三
作者：釋慧暉
朝代：宋

如月今朝一日晨，風光破玉百花新。
西來本祖再來也，萬岳千峯皆是親。
偈頌四十一首·其三〇
作者：釋慧暉
朝代：宋

小春霜刃，大家雪機。
一堂禪侶，三世結制。
時光可惜，歲花不留。
自晨至暮，吃飯飲茶。
道者一箇，無得禪心。
從生至老，著衣談笑。
道流半箇，莫知自心。
徒勞念情，不識玄旨，苦哉悲矣。
貧道孤老，走年難繫。
謹勸雲衆，一生歸信。
偈頌四十一首·其三一
作者：釋慧暉
朝代：宋

彈指圓成八萬門，掌中握却一乾坤。
鐵圍倒入黄泉底，一句截流萬水源。
偈頌四十一首·其三七
作者：釋慧暉
朝代：宋

北面半窗陰已極，南方全室陽斜得。
不關陰氣與陽光，嶺上雪寒白似黑。
偈頌四十一首·其三三
作者：釋慧暉
朝代：宋

風吹松雪月當空，一色功中轉步同。
刖路分時無雪月，合同一色落功功。
偈頌四十一首·其三九
作者：釋慧暉
朝代：宋

鐵樹風花物外春，一陽未發不傳真。
自斯織出錦機夢，江月布祥碧浪新。
偈頌四十一首·其三二
作者：釋慧暉
朝代：宋

辜月今朝初一日，正當冬至滿霜月。
一陽佳節大家章，字字含玄向白日。
偈頌四十一首·其三五
作者：釋慧暉
朝代：宋

除月今朝吉日朝，寒雲斷路韞天橋。
紛飛白雪象王窟，騎底普賢在昨霄。
偈頌四十一首·其三八
作者：釋慧暉
朝代：宋

寒凉徹骨時，通身難去處。
其間有眼在，新豐一曲子。
偈頌四十一首·其三六
作者：釋慧暉
朝代：宋

寒夜無炭衰老衣，凉機透骨古堂微。
霜辛雪苦慕先律，雨宿風餐圓後奇。
偈頌四十一首·其三四
作者：釋慧暉
朝代：宋

璞玉光寒冰雪氣，松柏操彰湛水裏。
分明消息砂中金，丈夫自有沖天志。
偈頌四十一首·其九
作者：釋慧暉
朝代：宋

余月今朝初一日，滿山綠樹影青青。
異苗繁茂只斯是，大地全分畫不成。
偈頌四十一首·其二
作者：釋慧暉
朝代：宋

陬月今朝三五風，嶺頭雪氣縛寒松。
不知枯木得胡信，含玉靈花春夢中。
瑞鳥飛來千萬峯，祥魚行過二三衆。
紛然相見主人眼，歷歷雙眸處處通。
偈頌四十一首·其二〇
作者：釋慧暉
朝代：宋

諸佛出身處，東山水上行。
宸閨垂玉簾，雲榻擁天青。
偈頌四十一首·其二一
作者：釋慧暉
朝代：宋

相月今朝日氣旭，梧桐一葉落金風。
秋聲瀟索黄文玉，山上滿天愁殺中。
目前機用無分外，那裏妙章絕萬工。
破夢蝶魂飛大空，失船釣客艤孤篷。
胡文新送北來鴻，鄉信始見他日功。
舊山山轉月明後，歸路悠悠玉𤪑瓏。
偈頌四十一首·其二七
作者：釋慧暉
朝代：宋

鐵夫破夢五更前，石人開眼一壺天。
木馬過閭風化後，玉虎振威野渡邊。
主人穩坐草堂前，硬翁獨卧萬芊天。
三箇胡猻弄錢夜，格外難求宿鶴邊。
偈頌四十一首·其二三
作者：釋慧暉
朝代：宋

殺氣到來黄葉秋，梧桐老冷隨河流。
人間天上無分曉，從古至今誰得酬。
恁麽辯得，尚带滯留。
別得一路，正絕蹤由。
偈頌四十一首·其二九
作者：釋慧暉
朝代：宋

陽月今朝初夜間，霜風吹地過金關。
今宵分曉開爐火，仁者眉毛燒却寒。
偈頌四十一首·其二二
作者：釋慧暉
朝代：宋

金氣黄楓半葉紅，晚來漁客倚青松。
多多動夢夜凉路，處處偷光午月峰。
長安萬里景，大陽千里道。
大悲閣前是鼎州，黄鶴樓前鸚鵡洲。
偈頌四十一首·其二八
作者：釋慧暉
朝代：宋

鬼箭南山射石虎，神鋒北岳刺驪龍。
好是滿堂霜月夜，寒冰出火舊家風。
偈頌四十一首·其二六
作者：釋慧暉
朝代：宋

玄月今朝白菊辰，含珠天草未開金。
重陽九日初陽後，吹起香烟風正新。
偈頌四十一首·其二四
作者：釋慧暉
朝代：宋

壯月今朝半月明，上來衲子眼睲睲。
難瞞衆眼病堂尅，何用洞家兒子情。
偈頌四十一首·其五
作者：釋慧暉
朝代：宋

學者恒沙無一悟，過在他討舌頭路。
欲得忘形泯蹤跡，努力慇懃空裏步。
偈頌四十一首·其八
作者：釋慧暉
朝代：宋

桃紅李白落空墀，天碧地青懸錦機。
雲鶴出籠過鳥道，飽參密旨不傳時。
偈頌四十一首·其六
作者：釋慧暉
朝代：宋

花月今朝朔旭前，桂輪普轉滿天邊。
枝花馥郁清香在，烏鵲從來同夜蟾。
偈頌四十一首·其四
作者：釋慧暉
朝代：宋

竺土之大仙，今日告涅槃。
鶴林之米子，當下得枯偏。
偈頌四十一首·其四〇
作者：釋慧暉
朝代：宋

今宵分歲限陰陽，賓主交和曾不藏。
寒雪苦辛霜後路，明朝明旭露春芳。
偈頌四十一首·其四一
作者：釋慧暉
朝代：宋

玉珠連朵萬年松，金鶴飛梢一樣桐。
三吉九祥當現座，千銀七寶浄慈峯。
和先師宏智和尚五轉位頌·五天銀燭輝
作者：釋慧暉
朝代：宋

五天皎皎玉輪孤，一轉光分鑑五湖。
闊步却來游幻海，十方沙界大毗盧。
和先師宏智和尚五轉位頌·匣裏青蛇吼
作者：釋慧暉
朝代：宋

寶劍橫斜天欲曉，洗浄魔佛逼人寒。
匣中陰陰光生處，衲子徒將正眼看。
和先師宏智和尚五轉位頌·深岩藏白額
作者：釋慧暉
朝代：宋

白額藏岩烟霧昏，異中來也自驚群。
草深直下無尋處，觸著輕輕禍到門。
和先師宏智和尚五轉位頌·秦宮照膽寒
作者：釋慧暉
朝代：宋

岩房闃寂冷如冰，妙得冥符處處靈。
轉側依忘功就位，回頭失却楚王城。
和先師宏智和尚五轉位頌·金針去復來
作者：釋慧暉
朝代：宋

清虛大道長安路，往復何曾有間然。
暗去明來鋒不露，渠儂始不墮中邊。
和芙蓉和尚四句偈頌·妙唱不干舌
作者：釋慧暉
朝代：宋

如如寂滅自無情，一句從來本見成。
舌運廣長元不間，雪峯相見望州亭。
和芙蓉和尚四句偈頌·死蛇驚出草
作者：釋慧暉
朝代：宋

金鞭遥指玉堂寒，驚起將軍夜出關。
三尺鏌鋣清四海，攙槍一掃絕癡頑。
和芙蓉和尚四句偈頌·解針枯骨吟
作者：釋慧暉
朝代：宋

宮漏沉沉夜色深，燈殘火盡絕知音。
木人位轉玉繩曉，石女夢回霜滿襟。
和芙蓉和尚四句偈頌·鐵鋸舞三臺
作者：釋慧暉
朝代：宋

鐵牛無角卧山坡，鞭起如飛見也麽。
閙市橫騎人不會，擡頭鷂子過新羅。
答雲居西和尚偈
作者：釋慧暉
朝代：宋

和尚不知禪，困來便打眠。
泥牛喫水草，木馬咬瓦磚。
維摩大士不答文殊問如何是菩薩入不二法門頌
作者：釋慧暉
朝代：宋

浄名大士口如盆，一默無端拏雷雲。
十聖瘦然居足下，三賢了爾失全分。
飄飄而出溪風骨，濯濯而清月水紋。
天外孤松峯頂聳，晚樓霜雪夢猶昏。
頌十六首·其一
作者：釋慧暉
朝代：宋

一片天光三五風，玉墀吹斷嶺頭松。
巍然山上澄湛下，忽爾雲同霜月中。
堆堆全體乾坤裏，密密滿心天地表。
碌碌𥐢𥐢通用眼，驪珠擊碎草芊忡。
頌十六首·其一〇
作者：釋慧暉
朝代：宋

參得五語，功勳始成。
有時不說，恣口說行。
有時不玄，空失妙正。
有時不顯，纔一氣生。
有時不出，獨來水清。
有時不生，未開眼睛。
畢竟見得，連天曉星。
頌十六首·其一一
作者：釋慧暉
朝代：宋

黄面手中花一枝，頭陀微笑識人希。
人天百萬共尊貴，何不打頭勘座師。
頌十六首·其一三
作者：釋慧暉
朝代：宋

武帝功德人天果，圓覺無功真到心。
清浄本然誰會得，碧蘿深鎖古山岑。
頌十六首·其一二
作者：釋慧暉
朝代：宋

蹈泥運土自參機，收足展掌自到奇。
箇箇須應曾轉撥，真燈破夜意光微。
頌十六首·其一五
作者：釋慧暉
朝代：宋

明明梵音海潮音，青青勝彼世間音。
雨則慧日破諸闇，日則名爲觀世音。
頌十六首·其一六
作者：釋慧暉
朝代：宋

可憐多客滿堂僧，打睡送時亂佛承。
悟入至今無一箇，驀頭端的盡三乘。
頌十六首·其一四
作者：釋慧暉
朝代：宋

曠劫無塵世界中，恣吹野曲晚來風。
看看本來無一物，滿山雲樹雪花紅。
頌十六首·其七
作者：釋慧暉
朝代：宋

不覺蹈過鑌鐵關，悠然穩坐月蘆寒。
別得妙方更難到，巍巍頂相若當看。
頌十六首·其三
作者：釋慧暉
朝代：宋

轉功就位，獨看古風。
再通消息，轉位就功。
功位齊顯，千岳萬峯。
又轉春芳，俱隠位功。
畢竟不用，頻弄萬工。
頌十六首·其九
作者：釋慧暉
朝代：宋

不傳之傳句，先賢也不傳。
佛祖未出興，早是有付傳。
不妙之妙句，古聖也難宣。
黄頭碧眼老，如何及言宣。
不真之真句，人天未生前。
若以言道趣，只徒在目前。
不傳妙真句，三世不變遷。
畢竟道人眼，萬歲絕易遷。
寥寥而本傳不傳之傳，明明而今妙不妙妙，玄密密而深到不真真玄。
畢竟道人眼，億劫不異遷。
頌十六首·其二
作者：釋慧暉
朝代：宋

路斷無依著，滿船乘雪月。
夜午不相關，全體蹈金鐵。
唱出歸家歌，恣吹還鄉曲。
從斯野子夢，徒爾難分節。
頌十六首·其八
作者：釋慧暉
朝代：宋

高高而獨坐，便是見滲漏。
寥寥而氣浄，正是情滲漏。
明明而神露，悉是語滲漏。
畢竟同混處，從古絕滲漏。
頌十六首·其六
作者：釋慧暉
朝代：宋

上正之器根密密而難言，中當之器要了了而幽玄，下偏之器見明明而滿天。
學人分上事紛紛而不玄，主家活計事寂寂而不傳。
頌十六首·其四
作者：釋慧暉
朝代：宋

祖翁四借吾門事，密密疏疏著眼視。
位裏有功隠裏顯，功中有位弟中師。
功位不須功位外，主賓不揀主賓機。
偏正回互沒分曉，樵子笠穿戴月歸。
頌古十九首·其一
作者：釋慧暉
朝代：宋

那吒太子本來身，卓卓無依不受塵。
雲散水流天地靜，籬間黄菊正爭春。
頌古十九首·其一〇
作者：釋慧暉
朝代：宋

非男女相獨閒閒，正體堂堂孰可攀。
一句不傳千聖眼，九天風靜月彎彎。
頌古十九首·其一一
作者：釋慧暉
朝代：宋

上座莫要禮老朽，興平未易揚家醜。
尊貴從來不出門，渠儂豈在威音後。
頌古十九首·其一七
作者：釋慧暉
朝代：宋

不打飛鳶便到來，大圓鏡裏絕塵埃。
東君節令分明也，桃李年年二月開。
頌古十九首·其一三
作者：釋慧暉
朝代：宋

故山岌岌鎖寒烟，未肯將心輕授傳。
玉女夜尋無字印，石人遥指月明前。
頌古十九首·其一九
作者：釋慧暉
朝代：宋

混而不雜體常虛，雪月交光類莫如。
應處萬端無罣礙，片雲自在卷還舒。
頌古十九首·其一二
作者：釋慧暉
朝代：宋

午夜山房月色深，十分明白墮功勛。
撥開向上通天竅，烟嶂重重不見人。
頌古十九首·其一五
作者：釋慧暉
朝代：宋

寂寂無依病正深，雪老當年痛處針。
一喚喚回春夢破，千山渾作木龍吟。
頌古十九首·其一八
作者：釋慧暉
朝代：宋

□世如來一口吞，故山深靜月黄昏。
光分頂後千門曉，坐看春回入燒痕。
頌古十九首·其一六
作者：釋慧暉
朝代：宋

心徑苔生何處去，謝家人不在漁船。
蘆花萬頃水天闊，白鳥深沉任轉旋。
頌古十九首·其一四
作者：釋慧暉
朝代：宋

一片孤雲不露醜，白雲兒倚青山父。
鶴巢靈滴夢初回，新月半鈎升萬戶。
頌古十九首·其七
作者：釋慧暉
朝代：宋

菴主當年用得親，衲僧眼裏要生筋。
趙州舌有龍泉劍，開口等閒疑殺人。
頌古十九首·其三
作者：釋慧暉
朝代：宋

不是風旛不是心，衲僧徒自强錐鍼。
巖房雨過昏烟靜，卧聽凉風生竹林。
頌古十九首·其九
作者：釋慧暉
朝代：宋

翰墨場中喚得回，桂林昨夜覺花開。
暗香漏泄通消息，散作人間調鼎才。
頌古十九首·其二
作者：釋慧暉
朝代：宋

是風是旛君莫疑，百草叢中信步歸。
王道太平無忌諱，戲蝶流鶑遶樹飛。
頌古十九首·其五
作者：釋慧暉
朝代：宋

枯木巖前烟嶂昏，羚羊挂角覓無門。
玉梭暗擲千峯外，一線虛通曉色分。
孤迥迥，絕瘢痕，萬古寒潭攪不渾。
正坐當堂金殿冷，回頭盡是我兒孫。
頌古十九首·其八
作者：釋慧暉
朝代：宋

重重去盡自平常，春暖風和日漸長。
戶外鳥啼聲細碎，巖花狼藉滿山房。
頌古十九首·其六
作者：釋慧暉
朝代：宋

百尺竿頭氎布巾，上頭題作酒家春。
相逢不飲空歸去，洞裏桃花笑殺人。
頌古十九首·其四
作者：釋慧暉
朝代：宋

一人道不落，一人道不昧。
夜來一陣狂風生，浪打石頭如粉碎。
偈
作者：釋慧深
朝代：宋

未得入頭應切切，入頭已得須教徹。
雖然得入本無無，莫守無無無間歇。
五位·其一
作者：釋慧溫
朝代：宋

正中偏，玉兔金烏落二邊。
丫角童兒騎黑象，三更穿過御樓前。
五位·其三
作者：釋慧溫
朝代：宋

正中來，無著當年訪善財。
瑠璃盤裏藏明月，異草山華處處開。
五位·其二
作者：釋慧溫
朝代：宋

偏中正，過房之子初受命。
金剛脚下崑崙奴，腰間也佩毗盧印。
五位·其五
作者：釋慧溫
朝代：宋

兼中到，天寒大雪長安道。
五陵才子錦袍新，馬蹄亂踏瓊瑶草。
五位·其四
作者：釋慧溫
朝代：宋

兼中至，不歷僧祇超十地。
雖然踏著舊家鄉，更須知有深深意。
偈二首·其一
作者：釋慧溫
朝代：宋

拶出通身是口，何妨駡雨訶風。
昨夜前村猛虎，咬殺南山大蟲。
偈三首·其三
作者：釋慧照
朝代：宋

兜率都無伎倆，也斅諸方榜樣。
五日一度陞堂，起動許多龍象。
禪道佛法又無，到此將何供養。
須知達磨西來，分付一條拄杖。
偈三首·其二
作者：釋慧照
朝代：宋

端午龍安亦鼓橈，青山雲裏得逍遥。
饑餐渴飲無窮樂，誰愛爭先奪錦標。
頌古二首·其一
作者：釋慧琳
朝代：宋

五鳳樓脫問洛陽，金鞭遙指御街長。
春風是處華爭發，游子年年憶故鄉。
頌古二首·其二
作者：釋慧琳
朝代：宋

赤體更無藏隱處，黄龍未語先分付。
若將見解上門來，他家自有通霄路。
偈
作者：釋慧素
朝代：宋

一壞一不壞，笑殺觀自在。
師子驀齩人，狂狗盡逐塊。
中秋雨下偈
作者：釋慧蘭
朝代：宋

家家啟戶待嬋娟，豈謂風雲翳碧天。
賴得箇中消息在，團團不動照三千。
頌古 五位 其一
作者：釋慧蘭
朝代：宋

正中偏拈轉，虛空過那邊。
夜半金雞生鐵卵，明明誰辨暗中圓。
頌古 五位 其三
作者：釋慧蘭
朝代：宋

正中來玉兔，團天耀九垓。
萬古碧潭無影像，紅爐焰裏雪華開。
頌古 五位 其二
作者：釋慧蘭
朝代：宋

偏中正曉月，梳雲華弄影。
石人驚起夢魂消，带雪烏雞回鳳嶺。
頌古 五位 其五
作者：釋慧蘭
朝代：宋

兼中到眼裏，雙瞳齊喝道。
少室山前鐵馬駒，三便喫盡無根艸。
頌古 五位 其四
作者：釋慧蘭
朝代：宋

兼中至錦縫，金針雙鎖備。
靴頭線綻足知音，有耳不臨流水流。
偈
作者：釋慧觀
朝代：宋

前村落葉盡，深院桂花殘。
此夜初冬節，從茲特地寒。
偈
作者：釋慧通
朝代：宋

從無入有易，從有入無難。
有無俱盡處，且莫自顢頇。
舉來看，寒山拾得禮豐干。
不顯名大檀越請偈·其一
作者：釋慧遠
朝代：宋

大機圜應脫名模，極目風光滿帝都。
昨夜酒樓春洞曉，當頭徹見大毗盧。
不顯名大檀越請偈·其三
作者：釋慧遠
朝代：宋

單提直指若爲參，貝葉靈文滿寶函。
無我無人無壽者，塵塵剎剎是瞿曇。
不顯名大檀越請偈·其二
作者：釋慧遠
朝代：宋

逆順機中總是禪，在家不礙出家緣。
龐公父子團圞坐，頓覺無生話已圜。
不顯名大檀越請偈·其五
作者：釋慧遠
朝代：宋

報應差殊事不同，勞生何用出樊籠。
欲知自性天真佛，盡在朝昏一念中。
不顯名大檀越請偈·其四
作者：釋慧遠
朝代：宋

若能轉物即如來，糞掃堆頭正眼開。
隨順衆生顛倒見，庶幾隨處顯靈臺。
偈
作者：釋慧遠
朝代：宋

至道無難，唯嫌揀擇。
但莫憎愛，洞然明白。
毫釐有差，天地懸隔。
偈八首·其七
作者：釋慧遠
朝代：宋

閙處莫出頭，冷地著眼看。
明暗不相干，彼此分一半。
一種作貴人，教誰賣柴炭。
向你道，不可毀，不可讚，體若虛空沒涯岸。
相喚相呼歸去來，記取明年正月半。
偈八首·其三
作者：釋慧遠
朝代：宋

天道虧盈，地道變盈。
鬼神害盈，人道惡盈。
偈八首·其二
作者：釋慧遠
朝代：宋

昨夜來報五參，正值老僧洗脚。
起來抖擻精神，末上輸他一著。
偈八首·其五
作者：釋慧遠
朝代：宋

滴水冰生分外寒，凍雲環合鎖峰巒。
根塵不昧心珠露，眨上眉毛子細看。
偈八首·其八
作者：釋慧遠
朝代：宋

拗折秤鎚，掀翻露布。
突出機先，鴉飛不度。
偈頌一百零二首·其一
作者：釋慧遠
朝代：宋

千尺身中丈六衣，斬新拈出恰相宜。
長針短線君看取，節角請訛我自知。
偈頌一百零二首·其一〇
作者：釋慧遠
朝代：宋

醉翁亭畔寒梅折，庶子泉邊瑞雪鋪。
不二法門從此入，更於何處覓文殊。
偈頌一百零二首·其一〇〇
作者：釋慧遠
朝代：宋

三世諸佛轉法輪，一大藏教說不盡。
象骨當機正令行，玄沙見機行正令。
或說或聽聞不聞，電卷星飛誰與論。
撥轉那邊關捩子，眉毛留得數莖有。
偈頌一百零二首·其一〇一
作者：釋慧遠
朝代：宋

來日書雲節，新陽歲月更。
泥牛光影亂，石女肚膨脝。
迤邐蛇吞甕，相將虎眼橫。
春風一陣至，敢與百花爭。
偈頌一百零二首·其一〇三
作者：釋慧遠
朝代：宋

正如窮漢破衫袖，也不與萬法爲侶。
捺著頭，掀尾舉，西江吸盡鐵船浮，活捉泥牛和角煮。
潑天大，些子許，君不見二月三月寒食天，桃花杏花落如雨。
一口吸盡西江水，栗棘金圈饒得底。
解道心空及第歸，此去西天十萬里。
偈頌一百零二首·其一〇二
作者：釋慧遠
朝代：宋

兩陣交鋒出戰時，旗鎗倒卓鼓無槌。
絲毫不犯將軍令，獨脚機關各自提。
偈頌一百零二首·其一〇五
作者：釋慧遠
朝代：宋

參透西來鼻祖禪，乘時東去廣流傳。
鑊湯爐炭隨緣入，劍樹刀山自在攀。
教海義天休更問，龍宮寶藏豈能詮。
翻身師子通塗妙，活捉魔王鼻孔穿。
偈頌一百零二首·其一〇四
作者：釋慧遠
朝代：宋

學道如學射，久久自中的。
一句透天關，萬機俱喪跡。
偈頌一百零二首·其一一
作者：釋慧遠
朝代：宋

今朝四月八，邪師壞正法。
累及釋迦文，死水裏淹殺。
偈頌一百零二首·其一七
作者：釋慧遠
朝代：宋

掬水月在手，弄花香滿衣。
若作佛法會，永勸墮泥犁。
偈頌一百零二首·其一三
作者：釋慧遠
朝代：宋

先師□住獨龍山，四十餘程自買船。
今日琅瑘歸普濟，借婆裙子拜婆年。
偈頌一百零二首·其一九
作者：釋慧遠
朝代：宋

五四三二一，日向東畔出。
照見洞庭湖，烏龜眼睛赤。
天無門，地無壁。
一陣任風倒射回，吹起兩須無孔笛。
偈頌一百零二首·其一二
作者：釋慧遠
朝代：宋

鶴立松梢月，魚行水底天。
風光都買盡，不費一文錢。
偈頌一百零二首·其一五
作者：釋慧遠
朝代：宋

南山匼匝雲遮日，西塢逡巡水滿塘。
三日不來成話覇，葉公若在□郎當。
偈頌一百零二首·其一八
作者：釋慧遠
朝代：宋

元正啟祚舊時事，萬物咸新今日春。
自是天機超妙化，何須更捋鬼頭巾。
攀北斗，倚南辰，唱拍相隨特地新。
引得水輪風輪火輪金輪相磨俱不動，執持世界等空手。
面皮厚三寸，眉毛重八斤。
有時無事倚門立，十字街頭等箇人。
偈頌一百零二首·其一六
作者：釋慧遠
朝代：宋

白楓塢荆棘塞路，清潭山草莽纏身。
牛欄頭鱧魚𨁝跳，朱嶺榨出油三斤。
偈頌一百零二首·其一四
作者：釋慧遠
朝代：宋

直下猶難會，尋言轉更賒。
若論佛與祖，特地隔天涯。
看看，普濟拄杖子，化作天龍夜叉。
偈頌一百零二首·其七
作者：釋慧遠
朝代：宋

佛祖由來總是冤，電機旋處直如弦。
金毛若解和聲拶，月裏麒麟笑揭天。
偈頌一百零二首·其七一
作者：釋慧遠
朝代：宋

今朝臘月二十，依舊眼橫鼻直。
從頭收拾將來，恰似一棚雜劇。
便是抹土塗灰，我也阿誰相識。
九百木大小進，處分全由節級。
忽然出至棚前，也解打躬相揖。
駝起要打便打，放下要泣便泣。
驀然冷笑一聲，笑倒判官五十。
偈頌一百零二首·其七七
作者：釋慧遠
朝代：宋

鉢盂盛世界，拄杖攪滄溟。
魚龍俱削迹，佛祖也逃形。
日午全機現，烏沉未出輪。
秋高山月白，春至燒痕青。
偈頌一百零二首·其七三
作者：釋慧遠
朝代：宋

曾到未到俱喫茶，不在沾唇眼便花。
若是謝家船上客，肯來平地摝魚鰕。
偈頌一百零二首·其七九
作者：釋慧遠
朝代：宋

兩陣交鋒笑似嗔，雙眉倒卓眼生筋。
谿山雲月誰爲侶，南北東西絕近鄰。
偈頌一百零二首·其七二
作者：釋慧遠
朝代：宋

夢魂飛錫下天台，疑是佗方應供來。
石室乍歸於霧冷，海山風月滿樓臺。
偈頌一百零二首·其七八
作者：釋慧遠
朝代：宋

春日遲遲，春風浩浩。
綠水繞腰，青山戴帽。
柳綠花紅，鴉鳴鵲噪。
大施門開，何處著到。
偈頌一百零二首·其七六
作者：釋慧遠
朝代：宋

神仙秘訣妙難傳，禿頭修羅打左拳。
夜半歸來無覓處，忍饑高卧飯籮邊。
偈頌一百零二首·其七四
作者：釋慧遠
朝代：宋

一雨洗郊原，千山鎖寒色。
底事不須論，元胡口門窄。
偈頌一百零二首·其三〇
作者：釋慧遠
朝代：宋

十月今朝又初一，叢林正值開爐日。
打齋賣飯也尋常，殘杯冷炙誰能喫。
天無門，地無壁。
葫蘆棚上種冬瓜，兩手扶犁水過膝。
跳金圈，吞栗棘，氈拍板對無孔笛。
屈屈，獨脚山魈解雙踢。
去年冬裏無炭燒，今年定是無火炙。
饑時饑到眼睛黄，窮時窮至赤骨力。
偈頌一百零二首·其三一
作者：釋慧遠
朝代：宋

人天道大梅陽老，佛祖功恢臨濟宗。
赤手擘開無字印，冤家何處不相逢。
偈頌一百零二首·其三七
作者：釋慧遠
朝代：宋

良宵正月一，日從東畔出。
照見耆闍峰，回環指□中。
坐斷石橋路，凡聖無回互。
佛祖生冤家，相逢若稻麻。
雪消春雨過，碓觜也生花。
偈頌一百零二首·其三三
作者：釋慧遠
朝代：宋

一二三，四五六，薩達麻繩難辨的。
翻身擲地向人前，鼻孔眼睛俱突出。
偈頌一百零二首·其三九
作者：釋慧遠
朝代：宋

一粒紅稻飯，幾滴牛領血。
憑君子細看，我亦難分雪。
耕者耕未已，種者種不歇。
目望九霄雲，誰顧三伏熱。
秋收政其時，全在要精潔。
升合等平分，彼我言詞絕。
暗室不可欺，喫水也防噎。
上人飽法味，道眼能昭徹。
歸來滿鉢香，坐斷水雲舌。
金毛恣翻躑，異獸潛深穴。
栗棘金剛圈，略不通水泄。
百草頭邊著眼看，七星用處當風截。
偈頌一百零二首·其三二
作者：釋慧遠
朝代：宋

梅陽老囑付此衣，遮護得山僧一半。
借問搭來何所宜，恰似當年賣柴漢。
醤裏墮，雪中炭，留與叢林斫額看。
君不見睦州嚴陵灘畔兜率寺裏有箇陳蒲鞵，解道秦時𨍏轢鑽。
偈頌一百零二首·其三五
作者：釋慧遠
朝代：宋

彎彎初生如櫜弓，團團次第漾懸鏡。
人間起舞爭清輝，影落秋江驗邪正。
圓也缺也烏足論，體也用也誰能分。
潦倒南泉沒碑記，夜隨流水繞孤村。
偈頌一百零二首·其三八
作者：釋慧遠
朝代：宋

一心不生，萬法無咎。
木匠带枷，自作自受。
有心無法，受報好醜。
有法無心，天長地久。
心生法生，烏飛兔走。
心滅法滅，倒翻筋斗。
口似鼓椎，眉如掃箒。
偈頌一百零二首·其三六
作者：釋慧遠
朝代：宋

老婆二八少年時，羞向人前舞柘枝。
而今要嫁便改嫁，誰管傍人說是非。
偈頌一百零二首·其三四
作者：釋慧遠
朝代：宋

咄咄牯牛兒，森森頭角露。
恣貪肥膩草，脹殺孃生肚。
憶昔未離羣，已作牛王步。
今既離羣去，觸諱沒回互。
沒回互病最堪憂，灌澉依前是好牛。
有時喜，未跨門欄先撒𡱢。
有時瞋，掉尾昂頭不顧人。
有時好，舌端攬盡千峰草。
有時惡，掣斷鼻頭雙服索。
而今風和日暖，江南江北去何之，佇看深耕淺種拕犁拽杷正當時。
稍乖角，覓便宜。
老夫不惜操刀手，生捉歸來活剝皮。
偈頌一百零二首·其九〇
作者：釋慧遠
朝代：宋

菴內不知菴外事，鐵額銅頭不相似。
定花板上打鞦韆，猛虎舌頭書卍字。
偈頌一百零二首·其九一
作者：釋慧遠
朝代：宋

天書下十詔，雲恩飛九重。
萬邦歸正化，千載一遭逢。
偈頌一百零二首·其九三
作者：釋慧遠
朝代：宋

圓機互唱脫名模，妙應還同轉轆轤。
北濟淵源連海嶠，西岐枝葉茂江湖。
一句子，徹天衢。
草木蟲魚隨物化，山川海嶽亦歡呼。
大千世界歸明主，萬國梯航貢帝都。
偈頌一百零二首·其九九
作者：釋慧遠
朝代：宋

濃雲潑墨無回互，疾燄過風不可窺。
頼有金華慈愍力，火坑化作白蓮池。
偈頌一百零二首·其九二
作者：釋慧遠
朝代：宋

電卷星馳作者知，倒施逆用猛提撕。
霜華寶劍當風按，忿怒那吒斫額窺。
偈頌一百零二首·其九五
作者：釋慧遠
朝代：宋

託跡但知忘世故，棲蘆何事不容閑。
已能躡足龍門過，試把輪鉤颺碧灣。
偈頌一百零二首·其九八
作者：釋慧遠
朝代：宋

年年臘月三十日，家家門首釘桃符。
苦菜澹虀隨分有，殘杯冷炙阿誰無。
大丈夫，德不孤，醋酸不用挂葫蘆。
收白牯，放狸奴。
地碓舂粳光似玉，沙缾煮豆軟如酥。
窮鬼子嘴，盧都一飽，但知忘百念，更有何人得似渠。
從此華山圖籍上，更添潘閬倒騎馿。
偈頌一百零二首·其九六
作者：釋慧遠
朝代：宋

青蒼山色挼藍翠，瀲灩湖光照眼新。
珍重導師居此地，頹綱振舉是其人。
偈頌一百零二首·其九四
作者：釋慧遠
朝代：宋

風捲雲天小艇斜，煙波深處作生涯。
絲綸掣斷雙關手，抉出驪龍眼裏沙。
偈頌一百零二首·其二
作者：釋慧遠
朝代：宋

龍幡勝槩落羣峰，水石清奇疊萬重。
燕坐不辭提祖令，微軀那更繼前蹤。
偈頌一百零二首·其二〇
作者：釋慧遠
朝代：宋

竹杖輕携離婺女，雲衣高捲上仙霞。
五湖四海休云別，南北東西六一家。
偈頌一百零二首·其二一
作者：釋慧遠
朝代：宋

愧我金鱗困守株，誤佗禪寂遠招呼。
中途再領賢使命，定業難逃住子湖。
偈頌一百零二首·其二三
作者：釋慧遠
朝代：宋

昨夜三更風起，吹皺一池春水。
魚龍頭角崢嶸，露柱振腮擺尾。
蝦蟆㪍跳上天，鴨兒驚得匾觜。
偈頌一百零二首·其二九
作者：釋慧遠
朝代：宋

一塵入正受，諸塵三昧起。
諸塵入正受，一塵三昧起。
三昧與正受，門檈作碓觜。
起滅無定時，恰如眼見鬼。
正受非正受，云何作道理。
一去寥寥七百年，下載清風今未已。
偈頌一百零二首·其二二
作者：釋慧遠
朝代：宋

年年正月一，鼻孔長三尺。
箇箇賀新春，眉毛重八斤。
但□平正事，天道自分明。
偈頌一百零二首·其二五
作者：釋慧遠
朝代：宋

老胡誕生四月八，韶陽亂棒打不殺。
如今縱得十分全，頂門正眼依前瞎。
偈頌一百零二首·其二八
作者：釋慧遠
朝代：宋

新羅國裏打齋鍾，穩泛靈槎到月宮。
仙侶不知何處去，秋聲依舊著梧桐。
偈頌一百零二首·其二六
作者：釋慧遠
朝代：宋

大道忘情絕去留，天倫何處覓蹤由。
七星利劍當鋒按，八臂那吒輥繡毬。
偈頌一百零二首·其二四
作者：釋慧遠
朝代：宋

迦葉不聞聞，如來無說說。
父子不相傳，神仙無秘訣。
君不見謝豹花開雨後春，杜鵑啼破梢頭月。
偈頌一百零二首·其五
作者：釋慧遠
朝代：宋

如來不說無餘說，迦葉無聞無異聞。
體得無聞無說說，玉石難分亦自分。
國恩佛恩總報，人王法王道存。
仰祝聖明逾日月，更祈睿筭等乾坤。
偈頌一百零二首·其五〇
作者：釋慧遠
朝代：宋

大哉釋迦文，生下便作怪。
南北東西行，點胸也忒殺。
棄捨輪王位，反受父母拜。
六載向雪山，精進修浄戒。
明星纔出現，證道果能快。
分別說三乘，惹得一身債。
最後向靈山，拈花索買賣。
十萬衆人前，就中無一介。
獨有迦葉波，和贓與捉敗。
二千年前且放過，直至而今被佗壞。
壞不壞，主元在。
主既在，休廝頼。
偈頌一百零二首·其五一
作者：釋慧遠
朝代：宋

平生學弄蛇，是蛇皆可弄。
唯有遮一條，咬人不可動。
輕輕動便覺，和身入草蓬。
草蓬深，無處尋，不用尋。
好水好山留不住，千巖萬壑聽龍吟。
偈頌一百零二首·其五三
作者：釋慧遠
朝代：宋

古聖伽藍，一切成見。
未跨三門，先見佛殿。
偈頌一百零二首·其五九
作者：釋慧遠
朝代：宋

金地嶺胸中丘壑，赤城山皮裏陽秋。
華頂峰腦門著地，桐柏觀稽首叩頭。
偈頌一百零二首·其五二
作者：釋慧遠
朝代：宋

寒山掃松徑，拾得拂蒼苔。
憑仗東君些子力，一時吹入我門來。
偈頌一百零二首·其五八
作者：釋慧遠
朝代：宋

徐六擔板，我則不然。
初三十一，不用擇日。
鼻孔剔穿，眼睛突出。
撞著露柱，參學事畢。
偈頌一百零二首·其五六
作者：釋慧遠
朝代：宋

山僧有箇不是，喪盡衲僧巴鼻。
驚回陝府鐵牛，吞却山河大地。
偈頌一百零二首·其五四
作者：釋慧遠
朝代：宋

毗耶離瞎人撞彩，摩竭陀啞子喫瓜。
新長老到遮裏，棒頭開正眼，拳下作生涯。
偈頌一百零二首·其八
作者：釋慧遠
朝代：宋

掃盡衲僧蹤，裂破祖師印。
蹋翻香水海，透出威音前。
生斷主人公，不落第二見。
偈頌一百零二首·其八〇
作者：釋慧遠
朝代：宋

建山徐廷幹，三請譚般若。
未跨浮山門，一時說了也。
更開破天口，塞破太虛空。
潭南湘之北，趙州西院東。
擲下金剛圈，更饒栗棘蓬。
百千萬億箇，吞跳無有窮。
幸有當陽險崖句，山僧不敢重下注。
月裏麒麟笑揭天，泥牛拔斷珊瑚樹。
偈頌一百零二首·其八七
作者：釋慧遠
朝代：宋

若能離諸相，即入法王家。
法王無二法，無法即是家。
是故法王法，當甚苦瓠瓜。
偈頌一百零二首·其八九
作者：釋慧遠
朝代：宋

門外春將半，巖花带雨開。
信從天外至，人自日邊來。
虎嘯風生谷，龍吟霧滿腮。
相逢眉蓋眼，平地舞三臺。
偈頌一百零二首·其八二
作者：釋慧遠
朝代：宋

紅霞穿碧落，白鷺點蒼苔。
不得顔良首，誰能歎善哉。
根向梢頭出，子從花裏開。
只遮是，不須猜，青山綠水鬢邊腮。
有時尋不見，依舊却還來。
偈頌一百零二首·其八五
作者：釋慧遠
朝代：宋

文殊盡力一問，維摩結舌無言。
布袋長時落魄，飲光論劫坐禪。
鼻孔只在面上，口皮不離唇邊。
四箇合成兩箇，三錢置得一錢。
而今除本算利，且喜本利俱全。
偈頌一百零二首·其八六
作者：釋慧遠
朝代：宋

會得浮山兩錯，佛祖從頭架閣。
若還依舊寧馨，若極黄病白鶴。
偈頌一百零二首·其八四
作者：釋慧遠
朝代：宋

水滿花肥春正長，東君作意腦愁腸。
同風未必如吾蜀，鼻觀先聞荔子香。
偈頌一百零二首·其六〇
作者：釋慧遠
朝代：宋

雲外千峰秀，目前雙澗清。
若作如是會，永劫受沉淪。
偈頌一百零二首·其六七
作者：釋慧遠
朝代：宋

一是二，二是三，咬定牙關徹底參。
閙浩浩時雙手擲，赤條條處兩肩擔。
文殊老，强指南，□門三頓實難甘。
五峰山下翻筋斗，八達衢頭轉放憨。
偈頌一百零二首·其六三
作者：釋慧遠
朝代：宋

容路如天遠，情忘道義深。
虛空無向背，何處覓家音。
偈頌一百零二首·其六九
作者：釋慧遠
朝代：宋

虎穴魔宮闊步挨，犁耕拔舌待君來。
摩雲鼻孔鬚胡口，閙裏相逢鬼擘開。
不離刀山居馬腹，便從爐炭入馿胎。
一句子，不須猜，延賓豈在預安排。
換手搥胸何處去，蝦蟇頭上戴青苔。
偈頌一百零二首·其六二
作者：釋慧遠
朝代：宋

錦江巨浪連三峽，九隴峰高接五天。
中有導師口生角，眉毛落盡脚跟穿。
擊得嘉州石佛眼中火出，驚回陝府鐵牛鼻孔生煙。
阿呵呵，莫怨天。
有利無利，不離行市。
伸手縮手，無黨無偏。
釅茶三五碗，意在钁頭邊。
偈頌一百零二首·其六五
作者：釋慧遠
朝代：宋

大地毗嵐起，人天覺樹摧。
白雲歸大壑，慘霧結成堆。
淼淼江天門，聲聲喚不回。
偈頌一百零二首·其六八
作者：釋慧遠
朝代：宋

大地山河不現，虛空冷汗通身。
拄杖頭邊路絕，髑髏眼裏抽筋。
偈頌一百零二首·其六六
作者：釋慧遠
朝代：宋

長連床上，北俱盧洲。
喫粥喫飯，遍界冤讎。
偈頌一百零二首·其四
作者：釋慧遠
朝代：宋

隴麥青青春色過，嶺雲散盡楚天高。
翻思歡喜園中事，八萬魔軍爭奈何。
偈頌一百零二首·其四〇
作者：釋慧遠
朝代：宋

新歲有來由，烹茶上酒樓。
一雙無兩脚，半箇有三頭。
突出神難辨，相逢鬼見愁。
倒吹無孔笛，促拍舞梁州。
偈頌一百零二首·其四一
作者：釋慧遠
朝代：宋

瞎堂也有三箇訣，靠倒雲門乾屎橛。
一雙白大喫泥鰍，兩箇鷺鷥吞石蠮。
偈頌一百零二首·其四九
作者：釋慧遠
朝代：宋

萬機徹處若爲酬，千聖頭邊合自由。
佛國乍歸金作界，仙宮回首玉爲樓。
偈頌一百零二首·其四二
作者：釋慧遠
朝代：宋

堂前開飯店，屋裏販揚州。
南泉翻鹽落醤鋼，趙州老鼠入牛角。
偈頌一百零二首·其四八
作者：釋慧遠
朝代：宋

腐韝架壁本無情，致雨興雷自有因。
傾倒十年放火口，高譚一夜動公卿。
林長老，久相親，楚語吳歌曲調新。
羚羊已挂懸崖角，猛虎難藏露地身。
偈頌一百零二首·其四四
作者：釋慧遠
朝代：宋

陝府鐵牛口門窄，嘉州石佛耳輪長。
驚起暮天沙上雁，海門斜去兩三行。
偈颂一百零二首·其四五
作者：釋慧遠
朝代：宋

初二十六，虀羹豆粥。
日午夜行，投明暗宿。
南翔寺
作者：釋慧遠
朝代：宋

無數青山伴我行，更將清淺濯塵纓。
枕流漱石真吾事，買片閑田就此耕。
和石解元白蓮·其一
作者：釋慧遠
朝代：宋

玉女欹冠瑩夜塘，雪敷仙掌犯秋香。
江南五月多風韵，素艷天資難點粧。
和石解元白蓮·其二
作者：釋慧遠
朝代：宋

初從蓮社泛池塘，攝入羣賢鼻觀香。
粉露已隨雲雨去，冰姿留得小殘粧。
國清振錫橋
作者：釋慧遠
朝代：宋

五峯翠挼藍，雙澗聲振錫。
中有老頻螺，倒吹無孔笛。
不許行雲作伴歸，誰來蹋破蒼苔跡。
妙喜南還以偈迓之
作者：釋慧遠
朝代：宋

聞道天書下禁闈，定知雲跡會樞機。
銅駝千載今休問，一段風光本彩歸。
子湖有狗上取人頭中取人心下取人足·其一
作者：釋慧遠
朝代：宋

子湖有狗取人頭，大笑長歌出畫樓。
落日斷霞連嶽頂，牧童歸去倒騎牛。
子湖有狗上取人頭中取人心下取人足·其三
作者：釋慧遠
朝代：宋

子湖有狗取人足，舞罷饒君三兩曲。
玉𩍐金鞍挽莫回，夜來依舊蘆花宿。
子湖有狗上取人頭中取人心下取人足·其二
作者：釋慧遠
朝代：宋

子湖有狗取人心，見說黄河沒底深。
華表柱頭留語後，更無消息到如今。
寄中竺妙禪師
作者：釋慧遠
朝代：宋

湖山添得老魔王，舌卷風雷眼放光。
背却法堂重勘破，不知誰與我分贓。
寄楊高士
作者：釋慧遠
朝代：宋

富有十年別，貧無一覺眠。
好來同夜話，相共酌清泉。
寄汪狀元
作者：釋慧遠
朝代：宋

全機倒用若爲酬，盡法無民未肯休。
金馬玉堂留不住，依前屋裏販揚州。
寄源大師
作者：釋慧遠
朝代：宋

學佛以悟爲則，虛詞不入公門。
君看羲之草聖，一點入石三分。
寄超然居士
作者：釋慧遠
朝代：宋

瀫水一言親領略，桐城千里重相聞。
節角誵訛斬新句，不知居士與誰論。
寄道場全和尚
作者：釋慧遠
朝代：宋

雪頂崑崙著意猜，十頭羅剎笑顔開。
鑊湯冷處君先入，滸眼橫時待我來。
寄驥禪人
作者：釋慧遠
朝代：宋

姑蘇臺畔惡相從，海湧峯前事亦同。
故國夢回春已走，水雲相望一帆風。
寄體首座
作者：釋慧遠
朝代：宋

白石山頭衲子多，泥牛吸盡井中波。
佗年布袋重開口，佛祖依前不奈何。
普化和尚贊
作者：釋慧遠
朝代：宋

熱發風狂，趯倒飯床。
挨脚脫漏，倒翻筋斗。
壞佗臨濟一生禪，啞却盤山三昧口。
有時好，未必好。
有時惡，未必惡。
有時把箇破木鐸。
大悲院裏趕村齋，直至而今無摸索。
朱伯可求頌
作者：釋慧遠
朝代：宋

鳳凰山下方求隠，摩竭城中又轉身。
星電交馳何處是，旋機倒用若爲陳。
居士門高無異說，山僧行處脫根塵。
風作伴，月爲隣，三眼摩醯笑似瞋。
佗年策杖重傾蓋，抵掌掀眉一笑新。
李撫幹牧牛圖
作者：釋慧遠
朝代：宋

道是溈山水牯牛，輸佗黑子却贏籌。
不是溈山水牯牛，贏佗白子却輸籌。
黑白未分頭角露，輸贏不是遮頭牛。
繩已斷，鼻無鉤，掉尾昂頭得自由。
雲山無限青青草，香水和煙細細流。
饑時放，飽時收。
臨風轟起一聲笛，回首家山萬事休。
東陽光化士乞頌
作者：釋慧遠
朝代：宋

古殿燒殘不記年，冷光相射斗牛寒。
投機會有揮斤手，碧瓦朱甍翠插天。
楞嚴六根·意根了知
作者：釋慧遠
朝代：宋

金色頭蛇意根滅，圓明了知無處雪。
草鞵跟斷眼皮橫，善財拄杖生三節。
楞嚴六根·無耳能聞
作者：釋慧遠
朝代：宋

跋難陀龍能聽聞，浄名結舌若爲論。
行到水窮山盡處，虛空依舊塞乾坤。
楞嚴六根·無鼻嗅香
作者：釋慧遠
朝代：宋

殑伽河神非鼻香，貧兒乍富也尋常。
蓮河岸上曾遭叱，禍出私門變吉祥。
楞嚴六根·異舌知味
作者：釋慧遠
朝代：宋

憍梵鉢提知此味，苦澀鹹酸那裏是。
一舉如能至梵天，超證如來真實義。
楞嚴六根·非眼能見
作者：釋慧遠
朝代：宋

阿那律陀天眼觀，大千攝入一毫端。
掌中謾說菴摩勒，無限蒼生被熱謾。
楞嚴六根·非身覺觸
作者：釋慧遠
朝代：宋

舜若多非身覺觸，閉門塞戶栽荆棘。
邈得虛空恰似渠，似渠也是閑相識。
次萬年賁和尚韵·其一
作者：釋慧遠
朝代：宋

就得頭來正好參，倚佗門戶不相諳。
導師故有眠雲句，應笑空生夢裏談。
次萬年賁和尚韵·其二
作者：釋慧遠
朝代：宋

一丘一壑笑談開，安用相逢把酒杯。
雨後雨前牙爪在，細磨春色待君來。
次陳判院韵
作者：釋慧遠
朝代：宋

謗佗佛法壞佗禪，劍樹刀山在目前。
井底烏龜吞夜月，木人回首哭蒼天。
次陳秘書韵·其一
作者：釋慧遠
朝代：宋

保福當年閑借問，鵝湖驟步入僧堂。
定盤星上無深意，莫認鉤頭些子香。
次陳秘書韵·其三
作者：釋慧遠
朝代：宋

旋機倒用從前事，奪食驅耕驗作家。
星電交馳玄路絕，從教努目視深沙。
次陳秘書韵·其二
作者：釋慧遠
朝代：宋

一句單提脫正偏，百川風月自陶然。
優樓不敢輕開口，合掌擎拳在佛前。
洪秀才乞頌
作者：釋慧遠
朝代：宋

列聖叢中獨許君，空王令下急翻身。
會須別有拏雲手，指出威音那畔人。
王知縣求頌
作者：釋慧遠
朝代：宋

無一法與人，豈有二種語。
居士門牆高，逢人恁麽舉。
石梁踏斷眼皮橫，師子遊行無伴侶。
瞎堂三句·其一
作者：釋慧遠
朝代：宋

我有不入馿耳句，日盈月昃未容呈。
出門會得天平錯，未出門先舉向君。